                     HOTĂRÂRE   Nr. 1 din 21 iulie 2011

privind aprobarea Statutului şi a Regulamentului de organizare şi funcţionare ale Academiei de Ştiinţe Agricole şi Silvice "Gheorghe Ionescu-Şişeşti"

EMITENT:      ACADEMIA DE ŞTIINŢE AGRICOLE ŞI SILVICE "GHEORGHE IONESCU-ŞIŞEŞTI"

PUBLICATĂ ÎN: MONITORUL OFICIAL  NR. 636 din  6 septembrie 2011

    În temeiul art. 5 alin. (2) din Legea nr. 45/2009 privind organizarea şi funcţionarea Academiei de Ştiinţe Agricole şi Silvice "Gheorghe Ionescu-Şişeşti" şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările şi completările ulterioare,

    Adunarea generală a Academiei de Ştiinţe Agricole şi Silvice "Gheorghe Ionescu-Şişeşti", întrunită în data de 21 iulie 2011, hotărăşte:

    ART. 1

    Se aprobă în unanimitate Statutul Academiei de Ştiinţe Agricole şi Silvice "Gheorghe Ionescu-Şişeşti", prevăzut în anexa nr. 1, care face parte integrantă din prezenta hotărâre.

    ART. 2

    Se aprobă în unanimitate Regulamentul de organizare şi funcţionare al Academiei de Ştiinţe Agricole şi Silvice "Gheorghe Ionescu-Şişeşti", prevăzut în anexa nr. 2, care face parte integrantă din prezenta hotărâre.

    ART. 3

    La data intrării în vigoare a prezentei hotărâri, Hotărârea Adunării Generale a Academiei de Ştiinţe Agricole şi Silvice "Gheorghe Ionescu-Şişeşti" nr. 1.581/2009 privind aprobarea Statutului şi a Regulamentului de organizare şi funcţionare ale Academiei de Ştiinţe Agricole şi Silvice "Gheorghe Ionescu-Şişeşti", publicată în Monitorul Oficial al României, Partea I, nr. 543 din 5 august 2009, se abrogă.

    ART. 4

    Prezenta hotărâre se publică în Monitorul Oficial al României, Partea I.

               Preşedintele Academiei de Ştiinţe Agricole şi Silvice

                            "Gheorghe Ionescu-Şişeşti",

                                  Gheorghe Sin

    Bucureşti, 21 iulie 2011.

    Nr. 1.

   ANEXA 1

                                    STATUTUL

    Academiei de Ştiinţe Agricole şi Silvice "Gheorghe Ionescu-Şişeşti"

    CAPITOLUL I

    Dispoziţii generale

    ART. 1

    (1) Academia de Ştiinţe Agricole şi Silvice "Gheorghe Ionescu-Şişeşti", denumită în continuare ASAS, este for ştiinţific naţional de coordonare ştiinţifică şi de consacrare academică în domeniile sale de activitate.

    (2) ASAS este instituţie de drept public şi de utilitate publică, autonomă, cu personalitate juridică, apolitică, de consacrare ştiinţifică şi cercetare în domeniile fundamentale şi aplicative ale agriculturii, silviculturii, zootehniei, acvaculturii, medicinii veterinare, îmbunătăţirilor funciare, gospodăririi solurilor şi apelor, ecologiei, protecţiei mediului, industriei alimentare, biotehnologiei, mecanizării agriculturii, economiei agrare, dezvoltării rurale şi managementului agricol, denumite în continuare domeniul agricol, şi reuneşte personalităţi consacrate în aceste domenii.

    (3) ASAS este promotoare a dezvoltării cunoaşterii, cercetării ştiinţifice şi progresului ştiinţific şi tehnologic în domeniul agricol.

    (4) ASAS este continuatoarea şi unica succesoare în drepturi a Institutului de Cercetări Agronomice al României, a Institutului Naţional Zootehnic, a Academiei de Agricultură a României şi a Institutului Central de Cercetări Agricole, reorganizate în structura sa actuală.

    (5) ASAS funcţionează sub coordonarea ministrului agriculturii şi dezvoltării rurale şi colaborează cu alte ministere, instituţii, organizaţii şi operatori economici interesaţi în realizarea obiectivelor din domeniul agricol.

    (6) ASAS prezintă anual Ministerului Agriculturii şi Dezvoltării Rurale şi Ministerului Educaţiei, Cercetării, Tineretului şi Sportului sinteza rezultatelor cercetărilor încheiate de către unităţile din subordinea ASAS şi finanţate de aceste ministere. ASAS publică Darea de seamă anuală cu sinteza rezultatelor obţinute în cercetarea ştiinţifică din domeniul agricol.

    ART. 2

    Sediul ASAS este în municipiul Bucureşti, bd. Mărăşti nr. 61, sectorul 1.

    ART. 3

    (1) ASAS este organizată şi funcţionează potrivit Legii nr. 45/2009 privind organizarea şi funcţionarea Academiei de Ştiinţe Agricole şi Silvice "Gheorghe Ionescu-Şişeşti" şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările şi completările ulterioare, şi în conformitate cu prezentul statut.

    (2) ASAS coordonează activităţile de cercetare ştiinţifică-dezvoltare tehnologică-inovare-CDI din domeniul agricol şi are în subordine şi/sau în coordonare instituţii de cercetare-dezvoltare, institute naţionale, institute şi staţiuni de cercetare-dezvoltare-inovare cu sau fără baze experimentale, denumite în continuare unităţi de cercetare-dezvoltare. ASAS poate coordona ştiinţific sectoare de cercetare ale unor instituţii şi operatori economici, la solicitarea acestora.

    (3) ASAS poate să înfiinţeze unităţi de cercetare-dezvoltare, baze experimentale şi laboratoare proprii, cu profil agricol, precum şi alte entităţi specializate, cu sau fără personalitate juridică, în scopul implementării strategiilor din domeniul cercetării, precum şi al utilizării/administrării optime a patrimoniului agricol propriu, în condiţiile legii şi ale statutului propriu.

    (4) ASAS stabileşte relaţii directe cu academii, instituţii şi unităţi de profil şi organizaţii din ţară şi din străinătate, în domeniul său de activitate.

    ART. 4

    ASAS exercită funcţiile de reprezentare, comunicare, administrare, evaluare, control, cooperare internaţională şi de elaborare a cadrului strategic, operaţional, funcţional şi financiar pentru cercetarea ştiinţifică, dezvoltarea tehnologică şi inovarea din domeniul agricol.

    ART. 5

    (1) Pentru realizarea funcţiilor sale, ASAS are următoarele atribuţii principale:

    a) contribuie la fundamentarea direcţiilor de dezvoltare şi a politicilor guvernamentale din domeniul agricol;

    b) fundamentează şi elaborează strategiile de cercetare-dezvoltare-inovare din domeniul agricol;

    c) propune ministerelor şi instituţiilor care gestionează programe şi proiecte de cercetare-dezvoltare-inovare actualizarea obiectivelor, precum şi lansarea de noi programe şi proiecte de cercetare, vizând creşterea potenţialului productiv, calitativ şi cantitativ în agricultură, conservarea şi valorificarea resurselor funciare, genetice, vegetale şi animale şi a celor de mediu;

    d) gestionează fonduri din bugetul de stat şi din surse proprii destinate activităţilor de cercetare-dezvoltare-inovare;

    e) evaluează activitatea de cercetare-dezvoltare-inovare a unităţilor şi a personalului de cercetare din domeniul agricol, în vederea atestării/acreditării acestora, conform legii;

    f) propune şi realizează prin unităţile proprii, în colaborare şi în parteneriat cu alte unităţi, proiecte de cercetare-dezvoltare-inovare câştigate în sistem competiţional sau atribuite în mod direct, în condiţiile legii;

    g) acordă titluri academice de membru titular, membru corespondent, membru de onoare şi decernează diplome "Doctor Honoris Causa", "Meritul Academic", "Meritul Agricol Gheorghe Ionescu-Şişeşti", diplome de merit, de onoare, de excelenţă, jubiliare şi diplome de absolvire a cursurilor de perfecţionare profesională şi specializare în domeniile ASAS;

    h) stimulează şi promovează creaţiile de mare valoare, prin acordarea de premii, burse pentru specializări etc.;

    i) organizează şi stimulează dezvoltarea cercetărilor multidisciplinare;

    j) organizează manifestări ştiinţifice naţionale şi internaţionale;

    k) încheie parteneriate de asociere, pentru realizarea de obiective comune, cu instituţii publice şi organizaţii profesionale din ţară şi din străinătate, cu unităţi de cercetare şi învăţământ, cu operatori economici privaţi şi publici, cu organizaţii neguvernamentale, fundaţii;

    l) participă la evaluarea, monitorizarea şi promovarea rezultatelor proiectelor de cercetare ştiinţifică din domeniul agricol;

    m) colaborează în parteneriat, prin membrii săi, cu instituţiile de învăţământ superior de stat şi private la pregătirea prin masterat, doctorat şi stagii postdoctorale a specialiştilor în domeniul agricol;

    n) organizează cursuri de perfecţionare continuă şi de tehnică experimentală în domeniul agricol;

    o) propune şi realizează, cu personal propriu sau în colaborare şi în parteneriat cu alte unităţi, programe şi proiecte de cercetare multidisciplinare naţionale şi internaţionale, cu finanţare de la bugetul de stat, din surse private şi proprii;

    p) acordă asistenţă tehnico-ştiinţifică şi consultanţă de specialitate;

    q) organizează activităţi de editare de cărţi, reviste şi alte publicaţii;

    r) reprezintă cercetarea ştiinţifică din domeniul agricol în relaţiile internaţionale cu instituţii similare;

    s) participă în comisii de specialitate la certificarea noilor produse folosite în agricultură şi a creaţiilor biologice din domeniul agricol, a tehnologiilor de cultivare a plantelor, de mecanizare a lucrărilor agricole, a produselor alimentare şi biotehnologiilor;

    t) organizează activităţile de certificare a creaţiilor biologice în domeniul creşterii animalelor, a noilor tehnologii în producţia vegetală şi animală, a metodelor de analiză şi control al siguranţei produselor agroalimentare, precum şi a metodelor de cercetare, cu respectarea legislaţiei în vigoare;

    u) participă la fundamentarea necesarului de fonduri de finanţare pentru conservarea şi valorificarea resurselor genetice vegetale şi animale, a resurselor de sol şi apă, în vederea aprobării lor de către Ministerul Agriculturii şi Dezvoltării Rurale.

    (2) ASAS poate suporta, din venituri proprii, pentru membrii săi, participări la congrese, simpozioane şi alte manifestări ştiinţifice, precum şi acordarea unor burse pentru specializări în cercetarea ştiinţifică din domeniul agricol.

    (3) ASAS stabileşte necesarul suprafeţelor de teren destinate cercetării în domeniile sale de activitate, caracterul indispensabil al terenurilor aflate în administrarea sa sau a unităţilor de cercetare-dezvoltare subordonate, propune atribuirea de noi suprafeţe de teren destinate cercetării, sens în care poate fi iniţiator al procedurilor de expropriere, potrivit Legii nr. 33/1994 privind exproprierea pentru cauză de utilitate publică, republicată.

    (4) ASAS participă la elaborarea proiectelor legislative privind cercetarea ştiinţifică din domeniul agricol.

    (5) ASAS îndeplineşte şi alte atribuţii, stabilite prin lege.

    CAPITOLUL II

    Membrii ASAS

    ART. 6

    (1) ASAS are în componenţa sa membri titulari, membri corespondenţi, membri de onoare români şi străini şi membri asociaţi.

    (2) Numărul maxim de membri titulari şi membri corespondenţi este de 181, iar cel al membrilor de onoare, cetăţeni români, rezidenţi în ţară, este de 40. Numărul membrilor asociaţi este de 50% din totalul membrilor titulari şi corespondenţi.

    (3) Membrii ASAS sunt cetăţeni români aleşi dintre personalităţile recunoscute în ţară şi/sau în străinătate, care s-au distins prin realizări deosebite şi contribuţii la progresul ştiinţei şi tehnologiei în domeniul agricol.

    ART. 7

    (1) Membrii titulari, membrii corespondenţi şi membrii de onoare sunt aleşi pe viaţă, iar membrii asociaţi sunt aleşi pentru o perioadă de 4 ani, cu posibilitatea de a fi realeşi.

    (2) Propunerile pentru primirea de membri corespondenţi se fac dintre membrii asociaţi şi alţi oameni de ştiinţă de înaltă ţinută ştiinţifică şi morală, cu activitate şi contribuţii ştiinţifice de excepţie, cu impact asupra dezvoltării domeniului agricol.

    (3) Propunerile pentru primirea de membri titulari se fac din rândul membrilor corespondenţi, luându-se în considerare şi activităţile desfăşurate în cadrul ASAS, inclusiv rezultatele activităţii lor ca membri corespondenţi.

    (4) Propunerile pentru primirea de membri de onoare români sau străini se fac dintre personalităţile cu reputaţie naţională şi internaţională, distinşi prin realizări care au contribuit la dezvoltarea ştiinţei şi tehnologiei agricole şi la creşterea prestigiului ASAS.

    (5) Propunerile pentru primirea de membri asociaţi se fac dintre specialiştii cu realizări deosebite în cercetare şi care prin activitatea lor susţin şi contribuie la realizarea obiectivelor ASAS.

    (6) Pentru candidatura de membru asociat, corespondent şi titular al ASAS, candidaţii trebuie să aibă activitate de cercetare ştiinţifică în domeniile secţiei, în concordanţă cu "Criteriile minimale" stabilite în Regulamentul pentru primiri de membri ASAS, aprobat în adunarea generală.

    ART. 8

    (1) Candidaţii pentru alegerea de membri sunt desemnaţi, prin vot secret, de către secţiile ştiinţifice, pe baza propunerilor făcute de membrii titulari, membrii corespondenţi şi membrii de onoare din ţară, de consiliile ştiinţifice ale unităţilor de cercetare-dezvoltare şi de filialele ASAS, potrivit prevederilor prezentului statut, cu precădere a celor care au activat sau activează în unităţi de cercetare-dezvoltare din domeniul agricol. Propunerile pentru membri ASAS se fac şi de prezidiul ASAS.

    (2) Evaluarea pentru alegerea de membri ai ASAS se realizează pe baza dosarului complet întocmit de către candidat şi se analizează în cadrul Secţiei ştiinţifice, ţinându-se seama de criteriile prevăzute în Regulamentul pentru primirea de membri ai ASAS. Dosarul candidatului se depune la secţia ştiinţifică cu cel puţin 60 de zile înainte de şedinţa de secţie convocată pentru alegeri.

    (3) Membrii ASAS sunt aleşi de adunarea generală a ASAS, prin vot secret, cu excepţia membrilor asociaţi, pentru care alegerea se face prin vot deschis.

    ART. 9

    Dosarele candidaţilor la alegerea de membri ai ASAS vor cuprinde: curriculum vitae, două recomandări de la membrii titulari, corespondenţi şi de onoare ai ASAS şi, facultativ, recomandări de la instituţiile prevăzute în prezentul statut, fişa sintetică cu precizarea creaţiilor biologice ştiinţifice, a tehnologiilor, metodelor, invenţiilor, inovaţiilor brevetate, în curs de brevetare, aplicate în producţie sau laboratoare, cu confirmarea acestora, memoriu de activitate, lista publicaţiilor şi 10 lucrări ştiinţifice considerate de candidat semnificative pentru activitatea sa şi documente ce atestă activitatea în cercetarea ştiinţifică agricolă. Membrii ASAS, pe durata mandatului de membru al prezidiului, nu dau recomandări pentru primirea de noi membri.

    ART. 10

    Secţia ştiinţifică, în prima etapă, desemnează un colectiv care analizează eligibilitatea candidatului pe baza dosarului depus, caracterul de noutate ştiinţifică a rezultatelor obţinute şi aplicate şi prezintă preşedintelui secţiei concluziile sale scrise. În a doua etapă, secţia organizează şedinţa de alegeri pentru ocuparea locurilor vacante din secţie. Colectivul de analiză prezintă membrilor secţiei concluziile sale, respectiv lista candidaţilor eligibili. Decizia asupra propunerii de acordare a titlului de membru titular, corespondent şi de onoare al ASAS se ia prin vot secret, iar pentru membrii asociaţi ai ASAS prin vot deschis, cu două treimi din membrii votanţi prezenţi la şedinţă.

    ART. 11

    (1) Cvorumul secţiei se constituie cu majoritatea simplă a membrilor titulari, corespondenţi şi de onoare ai acesteia. Votul se exprimă direct sau, în cazuri excepţionale, prin corespondenţă, în scris, cu aprobarea biroului prezidiului şi asigurarea confidenţialităţii.

    Membrii votanţi pentru alegerea de membri ASAS în şedinţa secţiei sunt:

    - membrii titulari, pentru alegerea membrilor titulari;

    - membrii titulari, membrii de onoare şi membrii corespondenţi pentru alegerea membrilor corespondenţi, membrilor de onoare şi a membrilor asociaţi.

    Pentru alegerea în şedinţa secţiei a conducerii secţiei - preşedinte, vicepreşedinţi şi membrii biroului, precum şi pentru desemnarea în secţie a candidaţilor pentru conducerea ASAS - preşedinte, vicepreşedinţi şi secretar general - votează membrii titulari, membrii corespondenţi şi membrii de onoare din ţară.

    (2) În situaţia în care în secţie, prin votul pentru desemnarea candidaţilor, în cel mult 3 runde, nu a rezultat niciun candidat care să întrunească cel puţin două treimi din numărul de voturi ale membrilor care votează, locurile rămân vacante, iar alegerea candidaţilor se reia la următoarea şedinţă de alegeri.

    ART. 12

    (1) Propunerile secţiei însoţite de fişele de prezentare ale candidaţilor desemnaţi se înaintează biroului prezidiului, cu cel puţin 25 de zile înainte de adunarea generală, pentru a fi analizate de prezidiu, care validează sau invalidează propunerea secţiei. Validarea de către prezidiu se face prin vot secret cu cel puţin două treimi din voturile exprimate.

    (2) Fişele de prezentare şi CV-urile candidaţilor desemnaţi de secţie şi validaţi de prezidiu se publică pe site-ul ASAS, cu 15 zile înainte de alegerile din adunarea generală.

    ART. 13

    (1) Candidaturile validate prin vot de către prezidiu se supun procedurii de alegere în adunarea generală a ASAS. Membrii votanţi, pentru alegerea în adunarea generală de membri ASAS, sunt cei prevăzuţi la art. 11 alin. (1). Alegerea de către adunarea generală a ASAS a membrilor titulari, a membrilor corespondenţi şi a membrilor de onoare este validată de votul favorabil a cel puţin două treimi dintre membrii votanţi prezenţi. Membrii asociaţi sunt aleşi prin vot deschis, cu cel puţin două treimi din totalul membrilor votanţi.

    (2) Lista noilor membri ai ASAS se publică pe site-ul ASAS.

    ART. 14

    (1) Membrii titulari, membrii corespondenţi şi membrii de onoare au următoarele drepturi şi îndatoriri:

    a) să îşi expună opiniile asupra problemelor dezbătute;

    b) să interpeleze conducerile secţiilor şi filialelor în şedinţele acestora şi conducerea ASAS în adunarea generală a ASAS asupra problemelor de interes comun;

    c) să fie desemnaţi de secţie ca membri ai consiliilor de administraţie/ştiinţifice în institutele şi staţiunile de profil, precum şi în comisiile de specialitate;

    d) să ia parte la activitatea şi lucrările secţiei şi ale filialei de care aparţin şi să se implice în activităţile ASAS;

    e) să participe activ la manifestările ştiinţifice iniţiate de ASAS, de secţii, filiale şi unităţile de cercetare-dezvoltare;

    f) să prezinte anual secţiilor din care fac parte informări scrise asupra activităţii lor.

    (2) Membrii asociaţi au dreptul şi îndatorirea de a lua parte şi de a-şi exprima opiniile asupra problemelor discutate la şedinţele secţiei de specialitate, ale filialei din care fac parte şi în adunarea generală şi pot fi desemnaţi de secţie ca membri ai consiliilor de administraţie/ştiinţifice.

    ART. 15

    (1) Membrii titulari, membrii corespondenţi şi membrii de onoare rezidenţi în ţară primesc de la bugetul de stat, prin bugetul ASAS, o indemnizaţie lunară stabilită prin lege.

    (2) Membrii ASAS care sunt şi membri ai altor academii din ţară optează în scris, în termen de 30 de zile de la publicarea în Monitorul Oficial al României, Partea I, a prezentului statut, pentru o singură indemnizaţie academică.

    (3) În cazul membrilor ASAS cu vârsta până la 70 de ani valizi, ce beneficiază de indemnizaţii conform art. 12 alin. (1) din Legea nr. 45/2009, cu modificările şi completările ulterioare, care în mod repetat nu participă la activităţi organizate de ASAS sau destinate realizării obiectivelor acesteia, prezidiul poate stabili măsuri corespunzătoare de sancţionare.

    ART. 16

    În vederea îmbunătăţirii structurii de vârstă în ASAS, membrii titulari şi corespondenţi de peste 80 de ani care, datorită vârstei sau sănătăţii, nu mai pot activa în ASAS, la cererea acestora sau la propunerea prezidiului şi cu aprobarea adunării generale, pot fi trecuţi în rândul membrilor de onoare, în limita locurilor vacante, păstrându-şi toate drepturile anterioare.

    CAPITOLUL III

    Organizarea şi funcţionarea ASAS

    ART. 17

    (1) ASAS are în structură secţii ştiinţifice, comisii de specialitate, filiale, Unitatea de management pentru programe şi proiecte de cercetare-dezvoltare (UMPP), biblioteca cu fondul de carte şi compartimente de lucru.

    (2) Activitatea ştiinţifică şi de coordonare a unităţilor de cercetare-dezvoltare de către ASAS se realizează prin secţiile ştiinţifice formate din membri ai ASAS, filiale şi comisii de specialitate.

    ART. 18

    (1) Secţiile ştiinţifice reprezintă verigile de bază ale organizării ASAS, care asigură îndeplinirea rolului acesteia de promotoare a dezvoltării în domeniul agricol.

    (2) Secţiile ştiinţifice de specialitate sunt următoarele:

    - Ştiinţa solului, îmbunătăţiri funciare, gospodărirea apelor şi protecţia mediului;

    - Cultura plantelor de câmp;

    - Horticultură;

    - Zootehnie;

    - Medicină veterinară;

    - Industrie alimentară;

    - Silvicultură;

    - Economie agrară şi dezvoltare rurală;

    - Mecanizarea agriculturii.

    ART. 19

    Pentru corelarea potenţialului secţiilor cu dezvoltarea actuală şi de viitor a ştiinţelor din domeniul agricol, numărul minim de membri titulari şi membri corespondenţi ai unei secţii este de 10 membri, fapt care se va realiza printr-o redistribuire a numărului de locuri, în decurs de 8 ani, de la secţiile cu un număr mai mare de 30 de membri, pe măsura vacantării locurilor.

    ART. 20

    Secţia ştiinţifică are următoarele atribuţii şi responsabilităţi:

    a) coordonează, monitorizează şi controlează activitatea de cercetare ştiinţifică a unităţilor de cercetare-dezvoltare din profilul său;

    b) urmăreşte modul de realizare a proiectelor şi programelor de cercetare proprii sau obţinute prin competiţie;

    c) dezbate probleme ştiinţifice şi stabileşte acţiunile care interesează ASAS şi unităţile de cercetare-dezvoltare;

    d) analizează rapoarte privind activităţile unităţilor de cercetare-dezvoltare şi prezintă biroului prezidiului concluziile sale;

    e) analizează informările membrilor secţiei privind activitatea desfăşurată anual;

    f) propune înfiinţarea, organizarea internă, reorganizarea sau desfiinţarea unităţilor de cercetare-dezvoltare din domeniul său de activitate;

    g) analizează rapoartele unităţilor de cercetare-dezvoltare privind evaluarea anuală a activităţii de cercetare a personalului de cercetare;

    h) propune premierea celor mai valoroase realizări ştiinţifice;

    i) propune comisiile de concurs pentru ocuparea postului de director general/director, avizează comisiile de concurs pentru ocuparea celorlalte funcţii de conducere din unităţile de cercetare-dezvoltare subordonate/coordonate şi asigură ca în aceste comisii ASAS să fie reprezentată de cel puţin un membru;

    j) colaborează cu filialele pentru rezolvarea problemelor unităţilor de cercetare-dezvoltare din zona de influenţă a acestora;

    k) organizează manifestări ştiinţifice;

    l) realizează prevederile art. 10, 11 şi 12;

    m) la şedinţele secţiei pot participa, ca invitaţi, directorii institutelor de cercetare-dezvoltare care nu sunt membri ASAS şi, după caz, şi alţi specialişti din domeniu.

    ART. 21

    (1) Secţia este condusă de un birou format din preşedinte, unul sau 2 vicepreşedinţi şi membri, aleşi de către membrii titulari, membrii corespondenţi şi membrii de onoare din ţară.

    (2) Preşedintele de secţie se alege dintre membrii titulari. În caz că în secţie niciunul dintre membrii titulari nu este valid sau secţia nu are membri titulari, preşedintele de secţie poate fi ales şi din rândul membrilor corespondenţi. Vicepreşedinţii de secţie şi membrii biroului se aleg din rândul membrilor titulari şi membrilor corespondenţi. Alegerea preşedintelui de secţie se face pe o perioadă de 4 ani. Candidaţii pentru biroul secţiei, pentru a fi aleşi, la primul tur de scrutin trebuie să obţină cel puţin două treimi din numărul de voturi ale membrilor votanţi prezenţi, în condiţiile realizării cvorumului. La al doilea tur de scrutin, dacă este cazul, se decide alegerea biroului secţiei, cu majoritate simplă de voturi, în condiţiile realizării cvorumului.

    (3) În cazul absenţei preşedintelui, conducerea secţiei este asigurată de către vicepreşedinte sau un membru al biroului secţiei, iar în caz de indisponibilitate mai mare de 6 luni sau de demisie se alege un preşedinte interimar pe durata rămasă până la încheierea mandatului iniţial.

    ART. 22

    (1) Preşedintele secţiei organizează, îndrumă şi controlează întreaga activitate a secţiei şi are următoarele atribuţii:

    a) reprezintă secţia şi rezolvă problemele curente;

    b) convoacă şi conduce şedinţele biroului şi secţiei;

    c) ia măsurile necesare realizării hotărârilor luate în şedinţele biroului şi secţiei;

    d) informează membrii secţiei asupra activităţii biroului secţiei;

    e) prezintă anual prezidiului ASAS informări asupra activităţii secţiei şi a unităţilor de cercetare din profilul său.

    (2) Funcţia de secretar ştiinţific de secţie se ocupă prin concurs, dintre candidaţii cu titlul de doctor şi vechime minimă de 5 ani în unitatea de cercetare. Secretarul ştiinţific are următoarele atribuţii:

    a) realizează lucrările curente şi de specialitate ale biroului şi secţiei;

    b) pregăteşte ordinea de zi şi documentaţiile şedinţelor de birou şi secţie şi contribuie la cele ale adunării generale;

    c) duce la îndeplinire alte atribuţii stabilite de preşedintele secţiei şi biroul prezidiului ASAS;

    d) păstrează şi gestionează dosarele membrilor ASAS din secţia respectivă, precum şi dosarele candidaţilor pentru a deveni membri ASAS;

    e) păstrează corespondenţa ASAS cu instituţii, ministere şi unităţi de cercetare-dezvoltare;

    f) întocmeşte răspunsurile pe baza rezoluţiei preşedintelui de secţie către instituţiile şi unităţile solicitante;

    g) întocmeşte planurile de lucru ale secţiei şi urmăreşte realizarea lor după aprobare;

    h) întocmeşte informări, sinteze, documentaţii de cercetare ştiinţifică şi alte materiale solicitate secţiei;

    i) întocmeşte dările de seamă periodice şi anuale;

    j) participă la elaborarea de strategii, planuri tematice, execută proiecte de cercetare ştiinţifică, documentaţii, lucrări de popularizare etc.;

    k) realizează legătura permanentă cu unităţile de cercetare-dezvoltare subordonate din domeniul de activitate al secţiei;

    l) face parte din secretariatul ştiinţific al ASAS.

    ART. 23

    Dezbaterile din şedinţele biroului secţiei şi ale secţiei se consemnează de către secretarul secţiei în registrul de procese-verbale. Toate documentele secţiilor şi filialelor ASAS se păstrează în arhivele acestora timp de 5 ani, după care se transferă în arhiva ASAS.

    ART. 24

    Filiala ASAS reprezintă forma teritorială de organizare a activităţii ASAS, fără personalitate juridică, care îi reuneşte pe toţi membrii ASAS, cercetători ştiinţifici, cadre didactice, directorii unităţilor de cercetare din cadrul ASAS şi alţi specialişti din zona respectivă şi funcţionează în baza regulamentului de organizare şi funcţionare propriu, aprobat de adunarea generală a ASAS.

    ART. 25

    (1) Filiala este condusă de un birou format din preşedinte, membru titular sau corespondent al ASAS, 1 - 2 vicepreşedinţi şi 1 - 3 membri. Filiala are şi un secretar.

    (2) Biroul filialei este ales prin vot secret de adunarea membrilor filialei, pe o perioadă de 4 ani. Hotărârile biroului se validează de adunarea membrilor filialei.

    Filiala ASAS are următoarele atribuţii:

    a) dezbate probleme ştiinţifice şi alte aspecte care interesează activitatea de cercetare-dezvoltare-inovare din aria teritorială aferentă;

    b) monitorizează, evaluează şi stimulează cooperarea în activitatea de cercetare ştiinţifică între unităţile de cercetare-dezvoltare şi universităţile de profil din zona aferentă, utilizând aceleaşi criterii ca ale secţiilor ASAS şi în colaborare cu ele;

    c) organizează manifestări ştiinţifice zonale şi naţionale;

    d) înaintează secţiilor ştiinţifice de profil propuneri de candidaţi merituoşi pentru alegerea de membri ai ASAS;

    e) înfiinţează comisii sau colective de lucru pentru rezolvarea problemelor specifice domeniului agricol din zona de influenţă a filialei;

    f) ia hotărâri, în condiţiile cvorumului, cu majoritatea simplă din numărul membrilor;

    g) discuţiile, dezbaterile şi hotărârile luate în biroul şi şedinţele de lucru ale filialei se consemnează într-un registru de procese-verbale, conform prevederilor art. 23.

    ART. 26

    Preşedintele filialei are următoarele atribuţii:

    a) reprezintă filiala în toate relaţiile ei şi rezolvă problemele curente;

    b) convoacă şi conduce şedinţele biroului şi ale filialei;

    c) ia măsurile necesare realizării hotărârilor luate de birou şi în şedinţele membrilor filialei;

    d) prezintă anual prezidiului ASAS informări asupra activităţii filialei şi a unităţilor de cercetare-dezvoltare aferente din zona de activitate.

    ART. 27

    (1) UMPP gestionează fondurile alocate pentru cercetare-dezvoltare din programele şi proiectele proprii şi ale unităţilor de cercetare-dezvoltare, programele naţionale, proiectele de interes naţional strategic de lungă durată, europene sau internaţionale, câştigate în sistem competiţional sau atribuite în mod direct, conform legislaţiei în vigoare.

    (2) Structura, atribuţiile şi regulamentul de funcţionare ale UMPP se stabilesc de prezidiul ASAS.

    (3) Finanţarea UMPP se face din fondurile pe care le gestionează, alocate programelor şi proiectelor conduse de aceasta, în limita a 3 - 5%.

    ART. 28

    Prin hotărârea prezidiului ASAS se pot organiza comisii ştiinţifice de specialitate şi colective de lucru permanente sau temporare în subordinea prezidiului ASAS, a secţiei de specialitate sau, după caz, a filialei. Programul de acţiuni al acestor organisme se aprobă, după caz, de biroul prezidiului, de secţie ori de filială.

    ART. 29

    Preşedinţii comisiilor ştiinţifice de specialitate sunt membri ASAS, iar preşedinţii colectivelor de lucru sunt membri ASAS sau specialişti din domeniu şi au următoarele atribuţii:

    a) asigură aplicarea hotărârilor prezidiului şi ale secţiilor de specialitate;

    b) răspund de organizarea activităţilor în conformitate cu planul de acţiuni aprobat şi prezintă prezidiului raportul solicitat la termenul stabilit;

    c) asigură legătura permanentă cu prezidiul ASAS, cu secţiile de specialitate sau filiala.

    ART. 30

    (1) Patrimoniul ASAS este alcătuit din bunuri proprii mobile şi imobile dobândite cu titlu de proprietate şi din donaţii, bunuri mobile şi imobile proprietate publică sau privată a statului, atribuite în administrare sau în folosinţă, şi din alte bunuri dobândite în condiţiile legii.

    (2) Patrimoniul ASAS poate fi administrat printr-o fundaţie constituită prin hotărâre a prezidiului ASAS.

    ART. 31

    (1) ASAS are în structura sa personal ştiinţific, tehnic, economic, juridic şi administrativ, care asigură activitatea curentă.

    (2) Structura organizatorică a ASAS se aprobă prin hotărâre a Guvernului. Numărul maxim de posturi al ASAS este de 60, exclusiv funcţiile alese.

    (3) Atribuţiile şi răspunderile personalului de lucru al ASAS se stabilesc prin Regulamentul de organizare şi funcţionare al ASAS, aprobat de adunarea generală şi publicat în Monitorul Oficial al României, Partea I.

    (4) Statul de funcţii al personalului ASAS se aprobă de preşedinte, cu respectarea dispoziţiilor legale.

    (5) Personalul necesar desfăşurării activităţii ASAS este numit sau angajat, după caz, de preşedinte, cu respectarea dispoziţiilor legale în vigoare.

    (6) Salarizarea personalului ASAS se asigură de la bugetul de stat şi din venituri proprii.

    CAPITOLUL IV

    Conducerea ASAS

    ART. 32

    (1) Conducerea ASAS este realizată de adunarea generală, prezidiu, biroul prezidiului şi preşedinte.

    (2) Adunarea generală este organul suprem de conducere al ASAS, alcătuit din membri titulari, membri corespondenţi şi membri de onoare români, cu rezidenţa în ţară.

    (3) La adunarea generală participă şi membrii asociaţi ai ASAS şi, ca invitaţi, reprezentanţi ai ministerelor de specialitate, reprezentanţi ai unităţilor de cercetare-dezvoltare, ai instituţiilor de învăţământ superior şi ai beneficiarilor rezultatelor activităţii de cercetare.

    (4) Adunarea generală este legal constituită în prezenţa a cel puţin jumătate plus unu din numărul total al membrilor titulari, membrilor corespondenţi şi al membrilor de onoare, fără a fi luaţi în calcul membrii absenţi cu vârsta de peste 80 de ani şi membrii rezidenţi în străinătate. Hotărârile adunării generale se adoptă cu majoritatea simplă a membrilor votanţi prezenţi şi cu majoritate de două treimi în cazurile prevăzute la art. 13 alin. (1) şi art. 42 alin. (7).

    (5) Adunarea generală se întruneşte în sesiune ordinară o dată pe an şi în sesiuni extraordinare ori de câte ori este nevoie.

    (6) Adunarea generală se convoacă de preşedinte, de prezidiu sau la solicitarea a cel puţin unei treimi din numărul membrilor titulari, membrilor corespondenţi şi membrilor de onoare.

    (7) Adunarea generală se convoacă în scris, cu cel puţin 15 zile înaintea datei stabilite.

    (8) Documentele de interes public prezentate în cadrul adunărilor generale se publică pe site-ul ASAS.

    ART. 33

    Adunarea generală are următoarele atribuţii principale:

    a) alege, prin vot secret, pe baza propunerilor din secţiile ştiinţifice şi validate de prezidiu, membrii titulari, membrii corespondenţi şi membrii de onoare şi alege, prin vot deschis, membrii asociaţi, în limita locurilor devenite vacante;

    b) alege, prin vot secret, preşedintele şi vicepreşedinţii, dintre membrii titulari, şi secretarul general, dintre membrii titulari şi corespondenţi, propuşi de secţiile ştiinţifice;

    c) dezbate şi aprobă activitatea prezidiului;

    d) stabileşte priorităţile de cercetare ştiinţifică din domeniul agricol;

    e) aprobă bugetul de venituri şi cheltuieli al ASAS;

    f) adoptă Statutul şi Regulamentul de organizare şi funcţionare ale ASAS, în vederea publicării în Monitorul Oficial al României, Partea I;

    g) aprobă Regulamentul de organizare şi funcţionare al filialelor ASAS şi al Consiliului de evaluare, atestare şi acreditare pentru cercetare-dezvoltare în domeniul agricol;

    h) stabileşte măsuri de îmbunătăţire şi dezvoltare a activităţii ASAS;

    i) decernează, în şedinţe solemne, premiile şi distincţiile anuale ale ASAS, pentru cele mai merituoase lucrări şi realizări din domeniu;

    j) aprobă Statutul şi Regulamentul de organizare şi funcţionare ale Comisiei de certificare a creaţiilor biologice în domeniul creşterii animalelor şi a noilor tehnologii în producţia vegetală şi animală şi a metodelor de cercetare;

    k) stabileşte limitele dreptului de administrare acordat Fundaţiei Patrimoniu ASAS.

    ART. 34

    (1) Prezidiul este organul de conducere al ASAS între sesiunile adunării generale, alcătuit din preşedintele ASAS, vicepreşedinţi, secretarul general, preşedinţii secţiilor ştiinţifice, preşedinţii filialelor, ministrul agriculturii şi dezvoltării rurale, ministrul mediului şi pădurilor, preşedintele Autorităţii Naţionale pentru Cercetare Ştiinţifică, preşedintele Secţiei de ştiinţe agricole şi silvice a Academiei Române, preşedintele ASAS din mandatul anterior şi preşedintele de onoare al ASAS. Din prezidiu mai pot face parte rectorii universităţilor de ştiinţe agricole şi medicină veterinară şi un reprezentant al organizaţiilor profesionale ale producătorilor şi procesatorilor din agricultură şi silvicultură. Au drept de vot, în cadrul şedinţelor prezidiului, numai membrii ASAS, ceilalţi membri ai prezidiului având drept de vot consultativ.

    (2) La şedinţele prezidiului pot fi invitaţi şi alţi specialişti, în funcţie de problemele luate în discuţie.

    (3) Prezidiul este statutar constituit în prezenţa unei majorităţi simple a membrilor săi cu drept de vot. Hotărârile se iau prin vot, cu majoritate de două treimi din numărul membrilor prezenţi sau prin consens. În cazul absenţei unui preşedinte de secţie sau de filială, acesta poate să desemneze un reprezentant la şedinţa prezidiului, cu drept de vot consultativ.

    (4) Hotărârile prezidiului sunt executorii.

    (5) Şedinţele prezidiului se ţin o dată la două luni şi ori de câte ori este nevoie.

    ART. 35

    Prezidiul are următoarele atribuţii principale:

    a) îndeplineşte hotărârile adunării generale;

    b) adoptă hotărâri referitoare la orientarea şi coordonarea activităţii ştiinţifice;

    c) propune Ministerului Agriculturii şi Dezvoltării Rurale, Ministerului Mediului şi Pădurilor, Ministerului Educaţiei, Cercetării, Tineretului şi Sportului, precum şi altor ministere obiective prioritare de cercetare-dezvoltare şi face propuneri de finanţare pentru programe, proiecte şi teme de cercetare din domeniul agricol şi urmăreşte realizarea acestor propuneri;

    d) examinează propunerile secţiilor şi ia hotărâri privitoare la activitatea ştiinţifică şi la patrimoniul ASAS;

    e) stabileşte atribuţiile şi răspunderile vicepreşedinţilor şi ale secretarului general, la propunerea preşedintelui;

    f) acordă delegări de competenţă institutelor şi staţiunilor de cercetare-dezvoltare, în condiţiile legii;

    g) aprobă primirea de sponsorizări, donaţii şi alte bunuri, în folosul ASAS, în condiţiile legii;

    h) aprobă colaborări ştiinţifice cu academii şi instituţii similare din ţară şi din străinătate şi hotărăşte cu privire la afilierea ASAS la organisme ştiinţifice internaţionale;

    i) aprobă pentru domeniul agricol, cu avizul conform al Autorităţii Naţionale pentru Cercetare Ştiinţifică, Regulamentul specific de concurs pentru obţinerea gradelor profesionale de cercetător ştiinţific I şi cercetător ştiinţific II pentru unităţile de cercetare-dezvoltare din subordinea/coordonarea sa;

    j) aprobă rezultatele concursurilor pentru obţinerea gradelor profesionale de cercetător ştiinţific I şi II din unităţile de cercetare-dezvoltare din subordinea şi/sau coordonarea ASAS şi le transmite Ministerului Educaţiei, Cercetării, Tineretului şi Sportului pentru validare;

    k) sprijină organizarea de manifestări ştiinţifice cu participare naţională şi internaţională;

    l) aprobă înfiinţarea de comisii ştiinţifice de specialitate şi colective de lucru din domeniul agricol pentru rezolvarea unor probleme urgente sau de durată;

    m) hotărăşte convocarea adunării generale ordinare şi extraordinare;

    n) examinează şi validează propunerile secţiilor şi ale biroului prezidiului privind alegerea de membri titulari, membri corespondenţi, membri de onoare şi membri asociaţi;

    o) prezintă adunării generale informări asupra activităţii ASAS, precum şi programe de activitate;

    p) aprobă componenţa Consiliului de evaluare, atestare şi acreditare pentru activităţile de cercetare-dezvoltare-inovare în domeniul agricol şi prezintă adunării generale spre adoptare regulamentul de organizare şi funcţionare al acestuia;

    q) aprobă, la solicitarea unităţilor de cercetare-dezvoltare şi a altor instituţii şi operatori economici cu sectoare de cercetare acreditate, coordonarea ştiinţifică a acestora;

    r) validează rezultatele alegerii conducerilor secţiilor şi filialelor ASAS;

    s) prezidiul, pe baza unei analize temeinice, poate suspenda biroul secţiei şi poate organiza noi alegeri, în cazul în care activitatea acestuia este necorespunzătoare;

    t) acordă titluri academice de membru titular, membru corespondent şi membru de onoare, decernează diplome "Doctor Honoris Causa", "Meritul Academic", "Meritul Agricol Gheorghe Ionescu-Şişeşti", diplome de excelenţă, premii şi alte distincţii în domeniul agricol;

    u) propune preşedintelui ASAS spre aprobare bugetele de venituri şi cheltuieli ale unităţilor subordonate şi al ASAS;

    v) aprobă destinaţia veniturilor obţinute din exploatarea patrimoniului privat al ASAS, în conformitate cu obiectivele sale fundamentale.

    ART. 36

    Prezidiul răspunde în faţa adunării generale pentru întreaga activitate a ASAS.

    ART. 37

    (1) Conducerea operativă a ASAS, între şedinţele prezidiului, se realizează de către biroul prezidiului, alcătuit din preşedinte, vicepreşedinţi, secretar general şi un preşedinte de secţie, desemnat prin rotaţie, pe o perioadă de 6 luni.

    (2) Şedinţele biroului prezidiului au loc cel puţin bilunar şi se convoacă de preşedinte.

    (3) Biroul prezidiului stabileşte măsuri şi ia decizii pentru îndeplinirea hotărârilor prezidiului şi rezolvarea problemelor curente; răspunde faţă de prezidiu pentru buna desfăşurare a întregii activităţi a ASAS.

    (4) Hotărârile biroului prezidiului se iau cu majoritate simplă, prin vot deschis, şi sunt executorii în condiţiile prevăzute de prezentul statut.

    Principalele atribuţii ale biroului prezidiului sunt următoarele:

    a) analizează propunerile secţiilor ştiinţifice privind alegerea de noi membri titulari, membri corespondenţi, membri de onoare şi membri asociaţi şi le transmite spre avizare prezidiului ASAS;

    b) analizează şi avizează modificările structurii fondului funciar al unităţilor de cercetare şi de dezvoltare;

    c) analizează şi aprobă utilizarea fondurilor pentru reparaţii, dotări, investiţii pentru sediul central al ASAS şi pentru unităţile de cercetare-dezvoltare din subordine;

    d) aprobă, la propunerea secţiilor ştiinţifice, desfăşurarea concursurilor pentru obţinerea gradelor profesionale şi componenţa comisiilor de concurs;

    e) analizează şi avizează rezultatele concursurilor pentru obţinerea gradelor profesionale de cercetător ştiinţific I şi II, pe care le transmite spre aprobare prezidiului;

    f) dispune controlul şi analiza activităţii unităţilor de cercetare-dezvoltare şi adoptă măsuri în vederea îmbunătăţirii activităţii;

    g) aprobă programul de acţiuni al comisiilor ştiinţifice de specialitate, consiliilor şi colectivelor de lucru permanente sau temporare din cadrul prezidiului ASAS şi acordă sprijin pentru îndeplinirea acestuia;

    h) analizează raportul de audit al activităţilor desfăşurate de către structurile din subordinea şi coordonarea ASAS şi dispune măsurile în consecinţă;

    i) analizează şi ia măsuri pentru buna funcţionare a compartimentelor din structura organizatorică a ASAS, pentru utilizarea eficientă a resurselor umane şi financiare;

    j) analizează şi supune aprobării prezidiului ASAS organigrama, regulamentul de organizare şi funcţionare şi regulamentul intern ale ASAS;

    k) analizează sesizările făcute de persoane, colective sau unităţi de cercetare-dezvoltare şi acţionează în consecinţă;

    l) avizează propunerile de investiţii ale unităţilor de cercetare-dezvoltare din subordinea ASAS;

    m) aprobă scoaterea din evidenţă, prin casare, a bunurilor ASAS şi ale unităţilor subordonate;

    n) avizează contractele de asociere în participaţiune ale unităţilor subordonate, precum şi participarea acestora în parcuri ştiinţifice şi tehnologice.

    ART. 38

    Preşedintele ASAS conduce şi îndrumă întreaga activitate a ASAS pe baza legislaţiei în vigoare şi hotărârilor adunării generale, a prezidiului ASAS şi a biroului prezidiului. În absenţa preşedintelui, acesta este reprezentat de un vicepreşedinte sau de secretarul general al ASAS, desemnat de preşedinte, prin delegare de competenţă.

    Preşedintele ASAS are următoarele atribuţii:

    a) reprezintă ASAS în relaţiile cu autorităţile publice, cu organisme şi organizaţii, cu alte persoane juridice şi persoane fizice din ţară şi din străinătate;

    b) conduce întreaga activitate a ASAS pe baza hotărârilor adunării generale, ale prezidiului şi biroului prezidiului. În exercitarea atribuţiilor sale, preşedintele emite decizii;

    c) este ordonator secundar de credite;

    d) asigură legătura permanentă cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului şi cu alte ministere şi instituţii;

    e) reprezintă şi angajează ASAS, în condiţiile legii, în relaţiile cu persoane juridice şi fizice române şi străine; informează prezidiul asupra acţiunilor întreprinse şi a rezultatelor acestora;

    f) convoacă şi prezidează şedinţele adunării generale, ale prezidiului şi ale biroului prezidiului;

    g) aprobă organizarea concursurilor pentru ocuparea funcţiilor de director general şi director la unităţile de cercetare-dezvoltare subordonate, durata unui mandat fiind de 4 ani şi putând fi reînnoit prin concurs consecutiv o singură dată pentru cel mult 4 ani, cu respectarea legislaţiei în vigoare;

    h) numeşte directorii generali şi/sau directorii unităţilor de cercetare-dezvoltare subordonate şi încheie contractul de management în urma validării concursurilor; revocă directorii generali şi/sau directorii unităţilor de cercetare-dezvoltare subordonate pentru neîndeplinirea indicatorilor de performanţă, activitate necorespunzătoare, precum şi pentru nerespectarea ordinelor şi dispoziţiilor conducerii ASAS;

    i) aprobă statul de funcţii pentru personalul de lucru al ASAS, cu respectarea dispoziţiilor legale în vigoare;

    j) emite decizia de numire a Consiliului de evaluare, atestare şi acreditare pentru cercetare-dezvoltare în domeniul agricol;

    k) emite decizii de numire a comisiilor de concurs şi de promovare în gradele profesionale de cercetător ştiinţific I şi II;

    l) aprobă prin decizie structura organizatorică şi regulamentele de organizare şi funcţionare ale unităţilor de cercetare-dezvoltare, la propunerea consiliilor de administraţie;

    m) numeşte prin decizie componenţa consiliilor de administraţie ale unităţilor de cercetare-dezvoltare subordonate;

    n) aprobă prin decizie bugetele de venituri şi cheltuieli ale unităţilor de cercetare-dezvoltare subordonate.

    ART. 39

    (1) Vicepreşedintele ASAS retribuit are următoarele atribuţii:

    a) înlocuieşte şi preia atribuţiile preşedintelui ASAS, pe baza delegării de competenţă, în absenţa acestuia;

    b) îndrumă activitatea secţiilor ştiinţifice coordonate de acesta şi a tematicilor de cercetare din subordinea sau coordonarea ASAS, din profilul acestora;

    c) colaborează la elaborarea de proiecte de acte normative, instrucţiuni, strategii, regulamente etc., la solicitarea organelor de decizie sau din iniţiativă proprie, care reglementează activitatea ASAS sau a domeniului secţiilor pe care le coordonează;

    d) coordonează activitatea Consiliului de evaluare în vederea atestării/acreditării unităţilor de cercetare-dezvoltare din subordinea/coordonarea ASAS, în conformitate cu prevederile Legii nr. 45/2009, cu modificările şi completările ulterioare;

    e) analizează şi face propuneri de transpunere în practică a prevederilor art. 45 alin. (1) - (3) din Legea nr. 45/2009, cu modificările şi completările ulterioare, referitoare la realizarea unor obiective de investiţii specifice şi de valorificare a rezultatelor cercetării;

    f) coordonează organizarea concursurilor pentru promovarea în gradele profesionale CS II şi CS I a personalului de cercetare din institutele şi staţiunile de cercetare-dezvoltare din subordinea ASAS;

    g) organizează concursurile pentru ocuparea funcţiilor de conducere din unităţile de cercetare-dezvoltare din subordinea secţiilor ASAS;

    h) propune şi organizează, împreună cu secţiile ştiinţifice şi unităţile de cercetare-dezvoltare, manifestări ştiinţifice naţionale şi internaţionale, expoziţii, târguri, vizite în câmpurile experimentale etc.;

    i) coordonează evaluarea, monitorizarea şi valorificarea rezultatelor obţinute în proiectele de cercetare ştiinţifică din domeniul său de activitate;

    j) asigură relaţia cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului, Ministerul Finanţelor Publice, Ministerul Muncii, Familiei şi Protecţiei Sociale, comisiile parlamentare şi Guvern, pe bază de delegare de competenţă;

    k) îndeplineşte şi alte atribuţii date de adunarea generală, prezidiu, biroul prezidiului şi preşedintele ASAS.

    (2) Vicepreşedintele ASAS onorific are următoarele atribuţii:

    a) îndrumă, coordonează şi participă la şedinţele filialelor teritoriale ale ASAS;

    b) organizează şi coordonează cursurile de perfecţionare profesională a personalului din unităţile de cercetare din subordinea/coordonarea ASAS;

    c) organizează parteneriate cu unităţile de învăţământ superior atât în domeniul cercetării ştiinţifice, cât şi în pregătirea profesională a cercetătorilor, cadrelor didactice şi a studenţilor;

    d) participă la analiza activităţilor ştiinţifice de transfer tehnologic şi economic a unităţilor de cercetare-dezvoltare din subordinea ASAS, în vederea îmbunătăţirii managementului unităţilor;

    e) asigură relaţia cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului, Ministerul Finanţelor Publice, Ministerul Muncii, Familiei şi Protecţiei Sociale, comisiile parlamentare şi Guvern, pe bază de delegare de competenţă;

    f) îndeplineşte şi alte atribuţii stabilite de adunarea generală, prezidiu, biroul prezidiului şi preşedintele ASAS.

    ART. 40

    (1) Secretariatul ştiinţific al ASAS este structura executivă a adunării generale şi se compune din secretarul general şi secretarii ştiinţifici ai secţiilor.

    (2) Secretarul general are următoarele atribuţii:

    a) conduce Secretariatul ştiinţific al ASAS;

    b) coordonează şi răspunde de activitatea personalului de lucru al ASAS din subordinea sa;

    c) coordonează şi răspunde de gestionarea patrimoniului ASAS;

    d) pregăteşte documentele de lucru pentru adunarea generală, prezidiu şi biroul prezidiului;

    e) urmăreşte şi ia măsuri de îndeplinire a hotărârilor adunării generale, prezidiului şi biroului prezidiului;

    f) coordonează activitatea curentă de secretariat a secţiilor şi comisiilor ştiinţifice;

    g) coordonează activitatea bibliotecii şi cea de editare a publicaţiilor ASAS;

    h) îndeplineşte alte atribuţii stabilite de prezidiu, biroul prezidiului şi de preşedinte.

    ART. 41

    Comisia de certificare a creaţiilor biologice în domeniul creşterii animalelor şi a noilor tehnologii în producţia vegetală şi animală şi a metodelor de cercetare, constituită în baza prevederilor art. 5 alin. (1) lit. t), funcţionează în conformitate cu statutul şi regulamentul propriu, aprobate de prezidiu.

    ART. 42

    Alegerea funcţiilor de conducere a ASAS, respectiv preşedintele, vicepreşedinţii - din care 2 vicepreşedinţi retribuiţi şi 2 onorifici - şi secretarul general, se face astfel:

    1. Secţiile propun în şedinţe cu cvorum asigurat şi votează candidaţi pentru una sau mai multe funcţii de conducere a ASAS, atât din rândul membrilor secţiei, cât şi din alte secţii. Pentru alegerea funcţiilor de conducere a ASAS, votează membrii titulari, membrii corespondenţi şi membrii de onoare prezenţi. Sunt propuşi pentru alegere în adunarea generală candidaţii care au obţinut două treimi din voturile exprimate în secţie şi validaţi de prezidiu.

    2. Candidaturile pentru funcţiile de conducere ale ASAS se depun de secţii la biroul prezidiului pentru validare de către prezidiu cu cel puţin 20 de zile înainte de alegerile din adunarea generală.

    3. După validarea de către prezidiu, lista cu propuneri pentru structura de conducere a ASAS se publică pe site-ul ASAS, cu 15 zile înaintea alegerilor din adunarea generală.

    4. Preşedintele ASAS, vicepreşedinţii ASAS şi secretarul general sunt aleşi prin vot secret de adunarea generală pentru un mandat de 4 ani, putând fi realeşi consecutiv o singură dată pe aceeaşi funcţie.

    5. Şedinţa adunării generale pentru alegerea organelor de conducere ale ASAS este condusă de un prezidiu, propus de adunarea generală, format din 3 - 5 membri titulari, care nu candidează.

    6. În adunarea generală se supun votului secret toate propunerile pentru funcţiile de conducere validate de prezidiu.

    7. Se consideră aleşi în funcţii de conducere a ASAS, la primul tur de scrutin, candidaţii care au obţinut cel puţin două treimi din voturile membrilor votanţi. La al doilea tur de scrutin, dacă este cazul, se decide cu majoritatea simplă în condiţiile cvorumului.

    8. Mandatele preşedintelui, vicepreşedinţilor şi secretarului general încetează la expirarea duratei de 4 ani. În caz de imposibilitate de îndeplinire a atribuţiilor sau în caz de demisie, prezidiul, la propunerea biroului prezidiului, desemnează un interimar pentru o perioadă de maximum 6 luni, după care organizează alegeri pentru ocuparea funcţiei vacante, până la încheierea mandatului celui înlocuit.

    9. Adunarea generală poate alege, prin vot secret, dintre foştii preşedinţi, preşedintele de onoare al ASAS, funcţie neretribuită.

    10. Funcţia de preşedinte este asimilată funcţiei de demnitate publică şi este retribuită la nivelul funcţiei de secretar de stat, iar funcţiile de vicepreşedinţi şi secretar general sunt asimilate şi retribuite corespunzător funcţiei de subsecretar de stat.

    11. Preşedintele, vicepreşedinţii şi secretarul general, retribuiţi conform pct. 8, au funcţia de bază la ASAS.

    12. Preşedinţii secţiilor pot primi, din surse proprii ale ASAS, indemnizaţii lunare de conducere, stabilite anual de preşedinte, de până la 15% din indemnizaţia preşedintelui.

    ART. 43

    (1) Dezbaterile şi hotărârile din adunările generale şi din şedinţele prezidiului şi ale biroului prezidiului se consemnează de secretariat în registrul de procese-verbale, pe baza cărora se redactează hotărâri. Evidenţa hotărârilor adunării generale, prezidiului şi biroului prezidiului se ţine într-un registru special, numerotat.

    (2) Toate documentele şi dosarele cu procesele-verbale ale şedinţelor prezidiului, biroului prezidiului şi adunării generale se păstrează în arhiva ASAS.

    CAPITOLUL V

    Finanţarea activităţii ASAS

    ART. 44

    (1) Finanţarea cheltuielilor curente şi de capital ale activităţii ASAS şi ale unităţilor şi instituţiilor de drept public şi utilitate publică din subordine se asigură din venituri proprii şi subvenţii acordate de la bugetul de stat, prin bugetul Ministerului Agriculturii şi Dezvoltării Rurale.

    (2) ASAS realizează venituri proprii din administrarea patrimoniului privat care se evidenţiază în conturi distincte, purtătoare de dobânzi, deschise la bănci comerciale. Veniturile proprii realizate şi neutilizate la finele anului se reportează în anul următor.

    (3) Finanţarea de la buget a unităţilor de cercetare-dezvoltare din subordinea ASAS se realizează prin bugetul ASAS.

    (4) ASAS poate deconta din veniturile proprii cheltuielile membrilor ASAS aferente deplasărilor în ţară, dispuse de conducerea ASAS. Deplasările membrilor ASAS la şedinţele consiliilor de administraţie a institutelor şi staţiunilor de cercetare-dezvoltare se suportă de către unităţile respective.

    ART. 45

    (1) Veniturile salariale ale personalului ASAS, ale celui din cercetarea ştiinţifică agricolă şi ale personalului aferent acestei activităţi se asigură de la bugetul de stat şi din venituri proprii.

    (2) Personalul ASAS şi al unităţilor de cercetare-dezvoltare subordonate ASAS beneficiază de salariul de bază şi de alte drepturi de personal, potrivit legii.

    CAPITOLUL VI

    Unităţi şi instituţii de cercetare-dezvoltare subordonate ASAS

    ART. 46

    (1) ASAS are în subordine institute naţionale, institute de ramură cu sau fără baze experimentale, staţiuni de cercetare cu sau fără baze experimentale şi în coordonare ştiinţifică institute naţionale, institute de ramură şi formaţiuni de cercetare din domeniul agricol cu capital de stat sau privat, la cererea acestora.

    (2) Unităţile de cercetare-dezvoltare îşi desfăşoară activitatea ştiinţifică sub coordonarea şi îndrumarea secţiilor de specialitate şi, după caz, a filialelor teritoriale.

    (3) Adunarea generală poate propune, în condiţiile legii, restructurarea sau, după caz, desfiinţarea unităţilor de cercetare-dezvoltare cu rezultate neperformante.

    ART. 47

    Consiliul de evaluare, atestare şi acreditare pentru cercetare-dezvoltare în domeniul agricol îşi desfăşoară activitatea pe baza regulamentului propriu adoptat de adunarea generală şi a legislaţiei în vigoare.

    ART. 48

    (1) Institutele şi staţiunile de cercetare-dezvoltare sunt conduse de consiliul de administraţie şi directorul general/director, iar institutele naţionale sunt conduse de consiliul de administraţie, comitetul director şi directorul general.

    (2) Numirea directorului general/directorului se face de preşedintele ASAS, în urma rezultatului concursului desfăşurat conform legii, pentru un mandat de 4 ani, care poate fi reînnoit o singură dată pentru o perioadă de cel mult 4 ani, cu respectarea legislaţiei în vigoare. La concursul pentru ocuparea funcţiei de director general/director pot candida absolvenţi cu studii superioare, cu sau fără grad ştiinţific, cu experienţă managerială, prin derogare de la prevederile Legii nr. 319/2003 privind Statutul personalului de cercetare-dezvoltare.

    (3) Salariul de bază pentru funcţia de director general/director ocupată de absolvenţii cu studii superioare fără grad ştiinţific se asimilează cu salariul prevăzut de grila bugetară pentru funcţia de cercetător ştiinţific gradul I, dacă legea nu prevede altfel.

    (4) Drepturile şi obligaţiile directorului general/directorului se stabilesc prin contractul de management, aprobat de preşedinte.

    (5) Unităţile şi instituţiile de cercetare-dezvoltare subordonate funcţionează pe baza Legii nr. 45/2009, cu modificările şi completările ulterioare, a Ordonanţei Guvernului nr. 57/2002 privind cercetarea ştiinţifică şi dezvoltarea tehnologică, aprobată cu modificări şi completări prin Legea nr. 324/2003, cu modificările şi completările ulterioare, şi a hotărârilor Guvernului de reorganizare a acestora.

    CAPITOLUL VII

    Dispoziţii finale

    ART. 49

    (1) Prezentul statut poate fi modificat sau completat numai de adunarea generală. Modificările şi completările intră în vigoare după publicarea în Monitorul Oficial al României, Partea I.

    (2) Statutul ASAS a fost aprobat de Adunarea generală a ASAS din data de 21 iulie 2011 şi se publică în Monitorul Oficial al României, Partea I.

    ANEXA 2

                                REGULAMENT

de organizare şi funcţionare al Academiei de Ştiinţe Agricole şi Silvice "Gheorghe Ionescu-Şişeşti"

    CAPITOLUL I

    Dispoziţii generale

    ART. 1

    (1) Academia de Ştiinţe Agricole şi Silvice "Gheorghe Ionescu-Şişeşti", denumită în continuare ASAS, este for ştiinţific naţional de coordonare ştiinţifică şi de consacrare academică în domeniile sale de activitate.

    (2) ASAS este instituţie de drept public şi utilitate publică, autonomă, cu personalitate juridică, apolitică, de consacrare ştiinţifică şi cercetare în domeniile fundamentale şi aplicative ale agriculturii, silviculturii, zootehniei, acvaculturii, medicinii veterinare, îmbunătăţirilor funciare, gospodăririi solurilor şi apelor, ecologiei, protecţiei mediului, industriei alimentare, biotehnologiei, mecanizării agriculturii, economiei agrare, dezvoltării rurale şi managementului agricol, denumite în continuare domeniu agricol, şi reuneşte personalităţi consacrate în aceste domenii.

    (3) ASAS este promotoare a dezvoltării cunoaşterii, cercetării ştiinţifice şi progresului ştiinţific şi tehnologic în domeniul agricol.

    (4) ASAS este continuatoarea şi unica succesoare în drepturi a Institutului de Cercetări Agronomice al României, Institutului Naţional Zootehnic, Academiei de Agricultură a României şi a Institutului Central de Cercetări Agricole, reorganizate în structura actuală a ASAS.

    (5) ASAS funcţionează în coordonarea ministrului agriculturii şi dezvoltării rurale şi colaborează cu Ministerul Agriculturii şi Dezvoltării Rurale şi cu alte ministere, instituţii, organizaţii şi operatori economici interesaţi în realizarea obiectivelor din domeniul agricol.

    (6) ASAS prezintă anual Ministerului Agriculturii şi Dezvoltării Rurale şi Ministerului Educaţiei, Cercetării, Tineretului şi Sportului sinteza rezultatelor cercetărilor încheiate de către unităţile din subordinea/coordonarea ASAS şi finanţate de aceste ministere. ASAS publică darea de seamă anuală cu sinteza rezultatelor obţinute în cercetarea ştiinţifică din domeniul agricol.

    ART. 2

    Sediul ASAS este în municipiul Bucureşti, bd. Mărăşti nr. 61, sectorul 1.

    ART. 3

    (1) ASAS este organizată şi funcţionează potrivit Legii nr. 45/2009 privind organizarea şi funcţionarea Academiei de Ştiinţe Agricole şi Silvice "Gheorghe Ionescu-Şişeşti" şi a sistemului de cercetare-dezvoltare din domeniile agriculturii, silviculturii şi industriei alimentare, cu modificările şi completările ulterioare, şi în conformitate cu statutul propriu.

    (2) ASAS coordonează activităţile de cercetare ştiinţifică-dezvoltare tehnologică-inovare - CDI din domeniul agricol şi are în subordine şi/sau în coordonare instituţii de cercetare-dezvoltare, institute naţionale, institute şi staţiuni de cercetare-dezvoltare, baze experimentale. ASAS poate coordona ştiinţific sectoare de cercetare ale unor instituţii şi operatori economici, cu capital de stat sau privat, la solicitarea acestora.

    (3) ASAS poate să înfiinţeze unităţi de cercetare-dezvoltare, baze experimentale şi laboratoare proprii cu profil agricol, precum şi alte entităţi specializate, cu sau fără personalitate juridică, în scopul utilizării sau al administrării optime a patrimoniului propriu, pentru asigurarea implementării strategiilor din domeniul cercetării, agreate sau necesare, după caz, în condiţiile legii şi ale statutului propriu.

    (4) ASAS stabileşte relaţii directe cu academii, instituţii şi unităţi de profil şi organizaţii din ţară şi din străinătate în domeniul său de activitate.

    ART. 4

    ASAS exercită funcţiile de reprezentare, comunicare, administrare, evaluare, control, cooperare internaţională şi de elaborare a cadrului strategic, operaţional, funcţional şi financiar pentru cercetarea ştiinţifică, dezvoltarea tehnologică şi inovarea din domeniul agricol.

    CAPITOLUL II

    Organele de conducere ale ASAS

    ART. 5

    Conducerea ASAS este realizată de: adunarea generală, prezidiu, biroul prezidiului şi preşedinte.

    ART. 6

    (1) Adunarea generală este organul suprem de conducere al ASAS, alcătuit din membri titulari, membri corespondenţi şi membri de onoare români, cu rezidenţa în ţară.

    (2) La adunarea generală participă şi membrii asociaţi ai ASAS şi, ca invitaţi, reprezentanţi ai ministerelor de specialitate, reprezentanţi ai unităţilor de cercetare-dezvoltare, ai instituţiilor de învăţământ superior şi ai beneficiarilor rezultatelor activităţii de cercetare.

    (3) Adunarea generală este legal constituită în prezenţa a cel puţin jumătate plus unu din numărul total al membrilor titulari, membrilor corespondenţi şi membrilor de onoare, fără a fi luaţi în calcul membrii absenţi cu vârsta de peste 80 de ani şi membrii rezidenţi în străinătate. Hotărârile adunării generale se adoptă cu majoritatea simplă a membrilor votanţi prezenţi şi cu majoritate de două treimi în cazurile alegerii de noi membri şi a conducerii ASAS.

    (4) Adunarea generală se întruneşte în sesiune ordinară o dată pe an şi în sesiuni extraordinare de câte ori este nevoie.

    (5) Adunarea generală se convoacă de preşedinte, de prezidiu sau la solicitarea a cel puţin unei treimi din numărul membrilor titulari, membrilor corespondenţi şi membrilor de onoare.

    (6) Adunarea generală se convoacă în scris, cu cel puţin 15 zile înaintea datei stabilite.

    (7) Documentele de interes public prezentate în cadrul adunărilor generale, precum şi participarea membrilor ASAS la acestea se publică pe site-ul ASAS.

    ART. 7

    Pentru realizarea funcţiilor sale, ASAS are următoarele atribuţii principale:

    a) contribuie la fundamentarea direcţiilor de dezvoltare şi a politicilor guvernamentale din domeniul agricol;

    b) fundamentează şi elaborează strategiile de cercetare-dezvoltare-inovare din domeniul agricol;

    c) propune ministerelor şi instituţiilor care gestionează programe şi proiecte de cercetare-dezvoltare-inovare actualizarea obiectivelor, precum şi lansarea de noi programe şi proiecte de cercetare, vizând creşterea potenţialului productiv, calitativ şi cantitativ în agricultură, conservarea şi valorificarea resurselor funciare, genetice, vegetale şi animale şi a celor de mediu;

    d) gestionează fonduri destinate activităţilor de cercetare-dezvoltare-inovare;

    e) evaluează activitatea de cercetare-dezvoltare-inovare a unităţilor şi a personalului de cercetare din domeniul agricol, în vederea atestării/acreditării acestora, conform legii;

    f) propune şi realizează prin unităţile proprii, în colaborare şi în parteneriat cu alte unităţi, proiecte de cercetare-dezvoltare-inovare câştigate în sistem competiţional sau atribuite în mod direct, în condiţiile legii;

    g) acordă titluri academice de membru titular, membru corespondent, membru de onoare şi decernează diplome "Doctor Honoris Causa", "Meritul Academic", "Meritul Agricol Gheorghe Ionescu-Şişeşti", diplome de merit, de onoare, de excelenţă, jubiliare şi diplome de absolvire a cursurilor de perfecţionare profesională şi specializare în domeniile ASAS;

    h) stimulează şi promovează creaţiile de mare valoare prin acordarea de premii burse pentru specializări etc.;

    i) organizează şi stimulează dezvoltarea cercetărilor multidisciplinare;

    j) organizează manifestări ştiinţifice naţionale şi internaţionale;

    k) încheie parteneriate de asociere cu instituţii publice şi organizaţii profesionale din ţară şi din străinătate, cu unităţi de cercetare şi învăţământ, cu operatori economici privaţi şi publici, cu organizaţii neguvernamentale, fundaţii, pentru realizarea de obiective comune;

    l) participă la evaluarea, monitorizarea şi promovarea rezultatelor proiectelor de cercetare ştiinţifică din domeniul agricol;

    m) colaborează în parteneriat, prin membrii săi, cu instituţiile de învăţământ superior de stat şi private la pregătirea prin masterat, doctorat şi stagii postdoctorale a specialiştilor în domeniul agricol;

    n) organizează cursuri de perfecţionare continuă şi de tehnică experimentală în domeniul agricol;

    o) propune şi realizează, cu personal propriu sau în colaborare şi în parteneriat cu alte unităţi, programe şi proiecte de cercetare multidisciplinare, cu finanţare de la bugetul de stat, din surse private şi proprii;

    p) acordă asistenţă tehnico-ştiinţifică şi consultanţă de specialitate;

    q) organizează activităţi de editare de cărţi, reviste şi alte publicaţii;

    r) reprezintă cercetarea ştiinţifică din domeniul agricol în relaţiile internaţionale cu instituţii similare;

    s) participă în comisii de specialitate la certificarea noilor produse folosite în agricultură şi a creaţiilor biologice din domeniul agricol, a tehnologiilor de cultivare a plantelor, de mecanizare a lucrărilor agricole, a produselor alimentare şi biotehnologiilor;

    t) organizează activităţile de certificare a creaţiilor biologice în domeniul creşterii animalelor, a noilor tehnologii în producţia vegetală şi animală, a metodelor de analiză şi control al siguranţei produselor agroalimentare, precum şi a metodelor de cercetare, cu respectarea legislaţiei în vigoare;

    u) participă la fundamentarea necesarului de fonduri de finanţare pentru conservarea şi valorificarea resurselor genetice vegetale şi animale, în vederea aprobării lor de către Ministerul Agriculturii şi Dezvoltării Rurale;

    v) participă la elaborarea proiectelor legislative privind cercetarea ştiinţifică;

    x) stabileşte necesarul suprafeţelor de teren destinate cercetării în domeniile sale de activitate, caracterul indispensabil al terenurilor aflate în administrarea sa şi a unităţilor de cercetare-dezvoltare subordonate, propune atribuirea de noi suprafeţe de teren destinate cercetării, sens în care poate fi iniţiator al procedurilor de expropriere, potrivit Legii nr. 33/1994 privind exproprierea pentru cauză de utilitate publică, republicată;

    y) îndeplineşte şi alte atribuţii stabilite prin lege.

    ART. 8

    (1) Prezidiul este organul de conducere al ASAS între sesiunile adunării generale, alcătuit din preşedinte, vicepreşedinţi, secretar general, preşedinţii secţiilor ştiinţifice, preşedintele ASAS din mandatul anterior, preşedinte de onoare, preşedintele Secţiei de ştiinţe agricole şi silvice a Academiei Române, ministrul agriculturii şi dezvoltării rurale, ministrul mediului şi pădurilor, preşedintele Autorităţii Naţionale pentru Cercetare Ştiinţifică, preşedinţii filialelor, rectorii universităţilor de ştiinţe agricole şi medicină veterinară şi reprezentantul organizaţiilor profesionale ale producătorilor şi procesatorilor din agricultură. Au drept de vot în cadrul şedinţelor prezidiului numai membrii ASAS, ceilalţi membri ai prezidiului având drept de vot consultativ.

    (2) La şedinţele prezidiului pot fi invitaţi şi alţi specialişti, în funcţie de problemele luate în discuţie.

    (3) Prezidiul este statutar constituit în prezenţa unei majorităţi simple a membrilor săi cu drept de vot. Hotărârile se iau prin vot, cu o majoritate de două treimi din numărul membrilor prezenţi, sau prin consens. În cazul absenţei unui preşedinte de secţie sau de filială, acesta poate să desemneze un reprezentant la şedinţa prezidiului, cu drept de vot consultativ.

    (4) Hotărârile prezidiului sunt executorii.

    (5) Şedinţele prezidiului se ţin o dată la două luni şi ori de câte ori este nevoie.

    ART. 9

    Prezidiul are următoarele atribuţii principale:

    a) îndeplineşte hotărârile adunării generale;

    b) adoptă hotărâri referitoare la orientarea şi coordonarea activităţii ştiinţifice;

    c) propune Ministerului Agriculturii şi Dezvoltării Rurale, Ministerului Mediului şi Pădurilor, Ministerului Educaţiei, Cercetării, Tineretului şi Sportului, precum şi altor ministere obiective prioritare de cercetare-dezvoltare şi face propuneri de finanţare pentru programe, proiecte şi teme de cercetare din domeniul agricol şi urmăreşte realizarea acestor propuneri;

    d) examinează propunerile secţiilor ştiinţifice şi ia hotărâri cu privire la activitatea ştiinţifică şi cea privitoare la patrimoniul ASAS;

    e) stabileşte atribuţiile şi răspunderile vicepreşedinţilor şi ale secretarului general, la propunerea preşedintelui;

    f) acordă delegări de competenţă institutelor şi staţiunilor de cercetare-dezvoltare, în condiţiile legii;

    g) aprobă primirea de sponsorizări, donaţii şi alte bunuri, în folosul ASAS, în condiţiile legii;

    h) aprobă colaborări ştiinţifice cu academii şi instituţii similare din ţară şi din străinătate şi hotărăşte cu privire la afilierea ASAS la organisme ştiinţifice internaţionale;

    i) aprobă pentru domeniul agricol, cu avizul conform al Autorităţii Naţionale pentru Cercetare Ştiinţifică, Regulamentul specific de concurs pentru obţinerea gradelor profesionale de cercetător ştiinţific I şi cercetător ştiinţific II, pentru unităţile de cercetare-dezvoltare din subordinea/coordonarea sa;

    j) aprobă rezultatele concursurilor pentru obţinerea gradelor profesionale de cercetător ştiinţific I şi II din unităţile de cercetare-dezvoltare din subordinea şi/sau coordonarea ASAS şi le transmite Ministerului Educaţiei, Cercetării, Tineretului şi Sportului pentru validare;

    k) sprijină organizarea de manifestări ştiinţifice cu participare naţională şi internaţională şi sprijină material buna desfăşurare a acestora;

    l) aprobă înfiinţarea de comisii ştiinţifice de specialitate şi colective de lucru din domeniul agricol pentru rezolvarea unor probleme urgente sau de durată;

    m) hotărăşte convocarea adunării generale ordinare şi extraordinare;

    n) examinează şi validează propunerile secţiilor şi ale biroului prezidiului privind alegerea de membri titulari, membri corespondenţi, membri de onoare şi membri asociaţi;

    o) prezintă adunării generale informări asupra activităţii ASAS, precum şi programe de activitate;

    p) aprobă componenţa Consiliului de evaluare, atestare şi acreditare pentru activităţile de cercetare-dezvoltare-inovare în domeniul agricol şi prezintă adunării generale spre adoptare regulamentul de organizare şi funcţionare al acestuia;

    q) aprobă, la solicitarea unităţilor de cercetare-dezvoltare şi a altor instituţii şi operatori economici cu sectoare de cercetare acreditate, coordonarea ştiinţifică a acestora;

    r) validează rezultatele alegerii conducerilor secţiilor ştiinţifice şi filialelor ASAS;

    s) în cazul când activitatea biroului secţiei este necorespunzătoare, prezidiul, pe baza unei analize temeinice, poate suspenda biroul şi poate organiza noi alegeri;

    t) propune preşedintelui ASAS spre aprobare bugetele de venituri şi cheltuieli ale unităţilor subordonate şi al ASAS;

    u) aprobă destinaţia veniturilor obţinute din exploatarea patrimoniului privat al ASAS, în conformitate cu obiectivele ASAS.

    ART. 10

    Prezidiul răspunde în faţa adunării generale pentru activitatea ASAS.

    ART. 11

    (1) Conducerea operativă a ASAS între şedinţele prezidiului se realizează de către biroul prezidiului, alcătuit din preşedinte, vicepreşedinţi, secretar general şi un preşedinte de secţie, desemnat prin rotaţie, pe o perioadă de 6 luni.

    (2) Şedinţele biroului prezidiului au loc cel puţin bilunar şi se convoacă de preşedinte.

    (3) Biroul prezidiului stabileşte măsuri şi ia decizii pentru îndeplinirea hotărârilor prezidiului şi rezolvarea problemelor curente; răspunde faţă de prezidiu pentru buna desfăşurare a întregii activităţi a ASAS.

    (4) Hotărârile biroului prezidiului se iau cu majoritate simplă, prin vot deschis, şi sunt executorii în condiţiile prevăzute de statut.

    ART. 12

    Principalele atribuţii ale biroului prezidiului sunt următoarele:

    a) analizează propunerile secţiilor ştiinţifice privind alegerea de membri titulari, membri corespondenţi, membri de onoare şi membri asociaţi şi le transmite spre avizare prezidiului ASAS;

    b) analizează şi avizează modificările structurii fondului funciar al unităţilor de cercetare-dezvoltare;

    c) analizează şi aprobă utilizarea fondurilor de reparaţii, dotări, investiţii pentru sediul central al ASAS şi pentru unităţile de cercetare-dezvoltare din subordine;

    d) aprobă, la propunerea secţiilor ştiinţifice, desfăşurarea concursurilor pentru obţinerea gradelor profesionale şi componenţa comisiilor de concurs;

    e) analizează şi avizează rezultatele concursurilor pentru obţinerea gradelor profesionale de cercetător ştiinţific I şi II, pe care le transmite spre aprobare prezidiului;

    f) dispune controlul şi analiza activităţii unităţilor de cercetare-dezvoltare şi adoptă măsuri în vederea îmbunătăţirii activităţii;

    g) aprobă programul de acţiuni al comisiilor ştiinţifice de specialitate, consiliilor şi colectivelor de lucru permanente sau temporare din cadrul prezidiului ASAS şi acordă sprijin pentru îndeplinirea acestuia;

    h) analizează constatările prezentate în raportul de audit al activităţilor desfăşurate de către structurile din subordinea ASAS şi dispune măsurile în consecinţă;

    i) analizează şi ia măsuri pentru buna funcţionare a compartimentelor din structura organizatorică a ASAS, pentru utilizarea eficientă a resurselor umane şi financiare;

    j) analizează şi supune aprobării prezidiului ASAS organigrama, regulamentul de organizare şi funcţionare şi regulamentul intern ale ASAS;

    k) analizează sesizările făcute de persoane, colective sau unităţi de cercetare-dezvoltare şi acţionează în consecinţă;

    l) aprobă scoaterea din evidenţă, prin casare, a bunurilor ASAS şi ale unităţilor subordonate;

    m) avizează punctul de vedere al ASAS care se va prezenta de către Compartimentul de informare publică şi relaţii cu presa;

    n) avizează contractele de asociere în participaţiune ale unităţilor subordonate şi participarea acestora în parcuri ştiinţifice şi tehnologice.

    ART. 13

    (1) Preşedintele ASAS conduce şi îndrumă întreaga activitate a ASAS pe baza legislaţiei în vigoare şi hotărârilor adunării generale, ale prezidiului ASAS şi ale biroului prezidiului.

    (2) În absenţa preşedintelui, acesta este reprezentat de un vicepreşedinte sau de secretarul general al ASAS, desemnat de preşedinte, prin delegare de competenţă.

    ART. 14

    Preşedintele ASAS are următoarele atribuţii:

    a) reprezintă ASAS în relaţiile cu autorităţile publice, cu organisme şi organizaţii, cu alte persoane juridice şi persoane fizice din ţară şi din străinătate;

    b) conduce întreaga activitate a ASAS pe baza hotărârilor Adunării generale şi ale prezidiului şi biroului prezidiului. În exercitarea atribuţiilor sale, preşedintele emite decizii;

    c) este ordonator secundar de credite;

    d) asigură legătura permanentă cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului, precum şi cu alte ministere şi instituţii;

    e) reprezintă şi angajează ASAS, în condiţiile legii, în relaţiile cu persoane juridice şi fizice române şi străine; informează prezidiul asupra acţiunilor întreprinse şi a rezultatelor acestora;

    f) convoacă şi prezidează şedinţele adunării generale, ale prezidiului şi ale biroului prezidiului;

    g) aprobă organizarea concursurilor pentru ocuparea funcţiilor de director general şi director la unităţile de cercetare-dezvoltare subordonate, durata unui mandat fiind de 4 ani şi poate fi reînnoit o singură dată pentru cel mult 4 ani;

    h) numeşte directorii generali şi/sau directorii unităţilor de cercetare-dezvoltare subordonate şi încheie contractele de management, în urma validării concursurilor; revocă directorii generali şi/sau directorii unităţilor de cercetare-dezvoltare subordonate, pentru neîndeplinirea indicatorilor de performanţă, pentru activitate necorespunzătoare, precum şi pentru nerespectarea ordinelor şi dispoziţiilor conducerii ASAS;

    i) aprobă statul de funcţii pentru personalul de lucru al ASAS, cu respectarea dispoziţiilor legale în vigoare;

    j) emite decizia de numire a Consiliului de evaluare, atestare şi acreditare pentru cercetare-dezvoltare în domeniul agricol;

    k) emite decizii de numire a comisiilor de concurs şi de promovare în gradele profesionale de cercetător ştiinţific I şi II;

    l) aprobă prin decizie structura organizatorică şi regulamentele de organizare şi funcţionare ale unităţilor de cercetare-dezvoltare, la propunerea consiliilor de administraţie;

    m) numeşte şi revocă prin decizie componenţa consiliilor de administraţie ale unităţilor de cercetare-dezvoltare subordonate;

    n) aprobă prin decizie bugetele de venituri şi cheltuieli ale unităţilor de cercetare-dezvoltare subordonate;

    o) aprobă prin decizie mandatele de deplasare în străinătate ale personalului ASAS şi unităţilor subordonate.

    ART. 15

    Atribuţiile şi răspunderile vicepreşedinţilor sunt stabilite prin hotărâre a prezidiului ASAS, la propunerea preşedintelui.

    ART. 16

    Atribuţiile şi răspunderile vicepreşedinţilor sunt următoarele:

    1. Vicepreşedintele ASAS retribuit are următoarele atribuţii:

    a) înlocuieşte şi preia atribuţiile preşedintelui ASAS, pe baza delegării de competenţă, în absenţa acestuia;

    b) îndrumă şi coordonează activitatea secţiilor ştiinţifice coordonate de acesta şi a tematicilor de cercetare din subordinea sau coordonarea ASAS, din profilul acestora;

    c) colaborează la elaborarea de proiecte de acte normative, instrucţiuni, strategii, regulamente etc., la solicitarea organelor de decizie sau din iniţiativă proprie, care reglementează activitatea ASAS sau a domeniului secţiilor pe care le coordonează;

    d) coordonează activitatea Consiliului de evaluare în vederea atestării/acreditării unităţilor de cercetare-dezvoltare din subordinea/coordonarea ASAS, conform prevederilor Legii nr. 45/2009, cu modificările şi completările ulterioare;

    e) analizează şi face propuneri referitoare la realizarea unor obiective de investiţii specifice şi de valorificare a rezultatelor cercetării;

    f) coordonează organizarea concursurilor pentru promovarea în gradele profesionale de cercetător ştiinţific I şi II a personalului de cercetare din institutele şi staţiunile de cercetare-dezvoltare din subordinea/coordonarea ASAS;

    g) organizează concursurile pentru ocuparea funcţiilor de conducere din unităţile de cercetare-dezvoltare din subordinea secţiilor ASAS;

    h) propune şi organizează, împreună cu secţiile ştiinţifice şi unităţile de cercetare-dezvoltare, manifestări ştiinţifice naţionale şi internaţionale, expoziţii, târguri, vizite în câmpurile experimentale etc.;

    i) coordonează evaluarea, monitorizarea şi promovarea rezultatelor obţinute în proiectele de cercetare ştiinţifică din domeniul său de activitate;

    j) asigură relaţia cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului, Ministerul Finanţelor Publice, Ministerul Muncii, Familiei şi Protecţiei Sociale, comisiile parlamentare şi Guvern pe bază de delegare de competenţă;

    k) îndeplineşte şi alte atribuţii date de adunarea generală, prezidiu, biroul prezidiului şi preşedintele ASAS.

    2. Vicepreşedintele ASAS onorific are următoarele atribuţii:

    a) îndrumă, coordonează şi participă la şedinţele filialelor teritoriale ale ASAS;

    b) organizează şi coordonează cursurile de perfecţionare profesională a personalului din unităţile de cercetare din subordinea/coordonarea ASAS;

    c) organizează parteneriate cu unităţile de învăţământ superior atât în domeniul cercetării ştiinţifice, cât şi în pregătirea profesională a cercetătorilor, cadrelor didactice şi a studenţilor;

    d) participă la analiza activităţilor ştiinţifice de transfer tehnologic şi economic a unităţilor de cercetare-dezvoltare din subordinea/coordonarea ASAS în vederea îmbunătăţirii managementului unităţilor;

    e) asigură relaţia cu Ministerul Agriculturii şi Dezvoltării Rurale, Ministerul Educaţiei, Cercetării, Tineretului şi Sportului, Ministerul Finanţelor Publice, Ministerul Muncii, Familiei şi Protecţiei Sociale, comisiile parlamentare şi Guvern pe bază de delegare de competenţă;

    f) îndeplineşte şi alte atribuţii stabilite de adunarea generală, prezidiu, biroul prezidiului şi preşedintele ASAS.

    ART. 17

    Secretariatul ştiinţific al ASAS este structura executivă a adunării generale şi se compune din secretarul general şi secretarii ştiinţifici ai secţiilor.

    ART. 18

    Secretarul general are următoarele atribuţii:

    a) conduce Secretariatul ştiinţific al ASAS;

    b) coordonează şi răspunde de activitatea personalului de lucru al ASAS din subordinea sa;

    c) coordonează şi răspunde de gestionarea patrimoniului ASAS;

    d) pregăteşte documentele de lucru pentru adunarea generală, prezidiu şi biroul prezidiului;

    e) urmăreşte şi ia măsuri de îndeplinire a hotărârilor adunării generale, prezidiului şi biroului prezidiului;

    f) coordonează activitatea curentă de secretariat a secţiilor şi comisiilor ştiinţifice;

    g) coordonează activitatea bibliotecii şi cea de editare a publicaţiilor ASAS;

    h) îndeplineşte alte atribuţii stabilite de prezidiu, biroul prezidiului şi de preşedinte.

    ART. 19

    (1) Preşedintele, 4 vicepreşedinţi, dintre care 2 vicepreşedinţi retribuiţi conform art. 18 alin. (6) din Legea nr. 45/2009, cu modificările şi completările ulterioare, şi art. 42 alin. (10) din Statutul ASAS, şi 2 vicepreşedinţi onorifici, precum şi secretarul general sunt aleşi de adunarea generală pentru un mandat de 4 ani, putând fi realeşi, consecutiv, o singură dată pe aceeaşi funcţie.

    (2) Mandatele preşedintelui, vicepreşedinţilor şi secretarului general încetează la expirarea duratei prevăzute la art. 42 alin. (8) din Statutul ASAS. În caz de imposibilitate de îndeplinire a atribuţiilor sau în caz de demisie, prezidiul desemnează un interimar pentru o perioadă de maximum 6 luni, după care organizează alegeri pentru ocuparea funcţiei vacante, până la încheierea mandatului celui înlocuit.

    (3) Adunarea generală poate alege, prin vot secret, dintre foştii preşedinţi preşedintele de onoare al ASAS, funcţie neretribuită.

    (4) Funcţia de preşedinte este asimilată funcţiei de demnitate publică şi este retribuită la nivelul funcţiei de secretar de stat, iar funcţiile de vicepreşedinţi şi secretar general sunt asimilate şi retribuite corespunzător funcţiei de subsecretar de stat.

    (5) Preşedintele, 2 vicepreşedinţi şi secretarul general, retribuiţi conform art. 42 alin. (10) din Statutul ASAS, au funcţia de bază la ASAS.

    (6) Preşedinţii secţiilor pot primi lunar, din surse proprii ale ASAS, indemnizaţii de conducere stabilite anual de preşedinte, de până la 15% din indemnizaţia preşedintelui.

    CAPITOLUL III

    Structura organizatorică şi funcţională a ASAS

    ART. 20

    Structura organizatorică şi funcţională a ASAS este următoarea:

    1. secţii ştiinţifice de specialitate;

    2. comisii ştiinţifice de specialitate;

    3. filiale;

    4. Direcţia economică cu Serviciul buget-finanţe şi Serviciul financiar-contabil;

    5. Serviciul juridic, resurse umane, salarizare;

    6. Serviciul de relaţii internaţionale, informare publică şi relaţii cu presa;

    7. Serviciul patrimoniu, investiţii, achiziţii şi administrativ;

    8. Biroul audit public intern;

    9. Corpul de control al preşedintelui;

    10. Biblioteca ASAS, editura, publicaţii, IT;

    11. Unitatea de management pentru programe şi proiecte de cercetare-dezvoltare.

    CAPITOLUL IV

    Secţiile ştiinţifice de specialitate, secretariatul ştiinţific, comisiile ştiinţifice şi filialele ASAS

    ART. 21

    (1) Secţiile ştiinţifice reprezintă verigile de bază ale organizării ASAS, care asigură îndeplinirea rolului ASAS de promotoare a dezvoltării în domeniul agricol.

    (2) Secţiile ştiinţifice, ca structuri de specialitate ale ASAS, sunt formate din membri titulari, membri corespondenţi, membri de onoare şi membri asociaţi.

    (3) Secţiile ştiinţifice de specialitate sunt următoarele:

    1. Ştiinţa solului, îmbunătăţiri funciare, gospodărirea apelor şi protecţia mediului;

    2. Cultura plantelor de câmp;

    3. Horticultură;

    4. Zootehnie;

    5. Medicină veterinară;

    6. Industrie alimentară;

    7. Silvicultură;

    8. Economie agrară şi dezvoltare rurală;

    9. Mecanizarea agriculturii.

    ART. 22

    Secţia ştiinţifică are următoarele atribuţii şi responsabilităţi:

    a) coordonează, monitorizează şi controlează activitatea de cercetare ştiinţifică a unităţilor de cercetare-dezvoltare din profilul său;

    b) urmăreşte modul de realizare a proiectelor şi programelor de cercetare proprii sau obţinute prin competiţie;

    c) dezbate probleme ştiinţifice şi stabileşte acţiunile care interesează ASAS şi unităţile de cercetare-dezvoltare;

    d) analizează rapoarte privind activităţile unităţilor de cercetare-dezvoltare şi prezintă biroului prezidiului concluziile sale;

    e) analizează informările membrilor secţiei privind activitatea desfăşurată anual;

    f) propune înfiinţarea, organizarea, reorganizarea sau desfiinţarea unităţilor de cercetare-dezvoltare din domeniul său de activitate;

    g) analizează rapoartele unităţilor de cercetare-dezvoltare privind evaluarea anuală a activităţii de cercetare a personalului de cercetare;

    h) propune premierea celor mai valoroase realizări ştiinţifice;

    i) propune comisiile de concurs pentru ocuparea postului de director general/director şi avizează comisiile de concurs pentru ocuparea celorlalte funcţii de conducere din unităţile de cercetare-dezvoltare subordonate şi asigură ca în aceste comisii ASAS să fie reprezentată de cel puţin un membru;

    j) colaborează cu filialele pentru rezolvarea problemelor unităţilor de cercetare-dezvoltare din zona de influenţă a acestora;

    k) organizează manifestări ştiinţifice;

    l) realizează prevederile art. 10, 11 şi 12 din Statutul ASAS.

    ART. 23

    (1) Secţia ştiinţifică este condusă de un birou format din preşedinte, unul sau 2 vicepreşedinţi şi membri, aleşi de către membrii titulari, membrii corespondenţi şi membrii de onoare din ţară.

    (2) Preşedintele de secţie se alege dintre membrii titulari, iar vicepreşedintele şi membrii biroului se aleg dintre membrii titulari şi membrii corespondenţi, pe o perioadă de 4 ani. Candidaţii pentru biroul secţiei, pentru a fi aleşi, la primul tur de scrutin trebuie să obţină cel puţin două treimi din numărul de voturi ale membrilor votanţi prezenţi, în condiţiile realizării cvorumului. La al doilea tur de scrutin, dacă este cazul, se decide alegerea biroului secţiei, cu majoritate simplă de voturi, în condiţiile realizării cvorumului.

    (3) În cazul absenţei preşedintelui, conducerea secţiei este asigurată de către vicepreşedinte sau un membru al biroului secţiei, iar în caz de indisponibilitate mai mare de 6 luni sau de demisie se alege un preşedinte interimar pe durata rămasă până la încheierea mandatului iniţial.

    (4) La şedinţele secţiei pot participa ca invitaţi directorii institutelor, ai staţiunilor şi directorii ştiinţifici care nu sunt membri ai ASAS şi, după caz, alţi specialişti în domeniu.

    ART. 24

    Preşedintele secţiei ştiinţifice organizează, îndrumă şi controlează întreaga activitate a secţiei.

    ART. 25

    Preşedintele secţiei ştiinţifice are următoarele atribuţii:

    a) reprezintă secţia şi rezolvă problemele curente;

    b) convoacă şi conduce şedinţele biroului şi secţiei ştiinţifice;

    c) ia măsurile necesare realizării hotărârilor luate de biroul prezidiului, de prezidiu şi de adunarea generală;

    d) informează membrii secţiei asupra activităţii biroului secţiei ştiinţifice;

    e) prezintă anual prezidiului ASAS informări asupra activităţii secţiei ştiinţifice şi a unităţilor de cercetare din profilul său.

    ART. 26

    (1) Funcţia de secretar ştiinţific al secţiei se ocupă prin concurs de absolvenţi cu studii superioare şi doctorat, cu o vechime în cercetarea ştiinţifică de minimum 5 ani.

    (2) Atribuţiile secretarului ştiinţific sunt următoarele:

    a) realizează lucrările curente şi de specialitate ale biroului şi secţiei ştiinţifice;

    b) pregăteşte ordinea de zi şi documentaţiile şedinţelor de birou şi secţie şi contribuie la cele ale adunării generale;

    c) duce la îndeplinire alte atribuţii stabilite de preşedintele secţiei şi biroul prezidiului ASAS;

    d) păstrează şi gestionează dosarele membrilor ASAS din secţia respectivă, precum şi dosarele candidaţilor pentru a deveni membri ASAS;

    e) întocmeşte răspunsurile pe baza rezoluţiei preşedintelui de secţie către instituţiile şi unităţile solicitante şi păstrează corespondenţa ASAS cu instituţii, ministere şi unităţi de cercetare-dezvoltare;

    f) întocmeşte planurile de lucru ale secţiei ştiinţifice şi urmăreşte realizarea lor după aprobare;

    g) întocmeşte informări, sinteze şi alte materiale solicitate secţiei ştiinţifice;

    h) întocmeşte dările de seamă periodice şi anuale;

    i) participă la elaborarea de strategii, planuri tematice, documentaţii, lucrări de popularizare etc.;

    j) face parte din secretariatul ştiinţific al ASAS;

    k) ţine legătura permanentă cu unităţile de cercetare-dezvoltare subordonate din domeniul de activitate al secţiei;

    l) arhivează documentele cu care operează şi le predă anual, pe bază de proces-verbal, către arhiva ASAS.

    ART. 27

    (1) În cadrul ASAS se pot organiza comisii ştiinţifice de specialitate, cu tematică privind probleme importante, cu caracter multidisciplinar. În prezent funcţionează următoarele comisii:

    1. Comisia Naţională pentru Combaterea Secetei;

    2. Comisia de Acvacultură şi Pescuit;

    3. Comisia de Coordonare a Cercetării şi Promovării Produselor de Uz Fitosanitar;

    4. Comisia de Montanologie;

    5. Comisia de Producere a Seminţelor şi Materialului Săditor;

    6. Comisia de Biotehnologie;

    7. Comisia de Arii Naturale Protejate.

    (2) Comisiile organizează, ori de câte ori este nevoie, dezbateri, seminare, mese rotunde etc. şi informează în scris asupra concluziilor acestora biroul prezidiului ASAS.

    (3) În probleme de interes major, comisiile ştiinţifice de specialitate elaborează rezoluţii şi puncte de vedere care se vor prezenta biroului prezidiului ASAS, în vederea afişării acestora pe site-ul ASAS, în termen de 10 zile calendaristice de la data evenimentului ştiinţific.

    ART. 28

    Filiala ASAS este fără personalitate juridică şi reprezintă forma teritorială de organizare a activităţii ASAS, care îi reuneşte pe toţi membrii ASAS, cercetători ştiinţifici, cadre didactice, directorii unităţilor de cercetare din cadrul ASAS şi alţi specialişti din zona respectivă şi funcţionează în baza regulamentului de organizare şi funcţionare propriu, aprobat de adunarea generală a ASAS.

    ART. 29

    Filiala ASAS are următoarele atribuţii:

    a) dezbate probleme ştiinţifice care interesează activitatea de cercetare-dezvoltare-inovare, precum şi alte aspecte din zona sa de influenţă;

    b) monitorizează, evaluează şi stimulează cooperarea în activitatea de cercetare ştiinţifică între unităţile de cercetare-dezvoltare şi universităţile de profil din zona aferentă, utilizând aceleaşi criterii ca ale secţiilor ştiinţifice ASAS şi în colaborare cu ele;

    c) organizează manifestări ştiinţifice zonale şi naţionale;

    d) înaintează secţiilor ştiinţifice de profil propuneri de candidaţi merituoşi pentru alegerea de membri ai ASAS;

    e) înfiinţează comisii sau colective de lucru pentru rezolvarea problemelor specifice domeniului agricol din zona de influenţă a filialei;

    f) ia hotărâri, în condiţiile cvorumului, cu majoritatea simplă din numărul membrilor;

    g) discuţiile, dezbaterile şi hotărârile luate în biroul şi şedinţele de lucru ale filialei se consemnează într-un registru de procese-verbale, conform prevederilor art. 23 din Statutul ASAS.

    ART. 30

    (1) Filiala este condusă de un birou format din preşedinte, membru titular sau corespondent al ASAS, 1 - 2 vicepreşedinţi şi 1 - 3 membri. Filiala are şi un secretar.

    (2) Biroul filialei este ales prin vot secret de adunarea membrilor filialei, pe o perioadă de 4 ani. Hotărârile biroului se validează de adunarea membrilor filialei.

    ART. 31

    Preşedintele filialei are următoarele atribuţii:

    a) reprezintă filiala în toate relaţiile ei şi rezolvă problemele curente;

    b) convoacă şi conduce şedinţele biroului şi ale filialei;

    c) ia măsurile necesare realizării hotărârilor luate de birou şi în şedinţele membrilor filialei;

    d) informează membrii filialei asupra activităţii biroului filialei. Dezbaterile din birou şi din şedinţele membrilor filialei se consemnează în registrul de procese-verbale;

    e) prezintă anual prezidiului ASAS informări asupra activităţii filialei şi a unităţilor de cercetare-dezvoltare aferente din zona de activitate.

    CAPITOLUL V

    Subordonarea/coordonarea şi atribuţiile structurilor de lucru din ASAS

    A. Structuri subordonate direct preşedintelui ASAS

    A.1. Corpul de control al preşedintelui

    ART. 32

    (1) Corpul de control al preşedintelui este compartimentul care îndeplineşte, potrivit prevederilor legale, atribuţii de verificare şi control în toate domeniile de activitate ale ASAS.

    (2) Corpul de control al preşedintelui este structura de autoritate care beneficiază de independenţă operaţională, subordonată direct preşedintelui ASAS.

    (3) Corpul de control al preşedintelui îşi exercită atribuţiile prin inspectori şi este condus de un inspector-şef.

    ART. 33

    (1) În exercitarea atribuţiilor sale, Corpul de control al preşedintelui are acces neîngrădit în unităţile de cercetare-dezvoltare subordonate/coordonate ale ASAS, în condiţiile legii, la documente, date şi informaţii necesare.

    (2) Instituţiile şi unităţile aflate în subordinea ASAS sunt obligate să transmită, la cererea Corpului de control al preşedintelui, documentele, datele şi informaţiile solicitate, la termenele stabilite, şi să asigure, în condiţiile legii, accesul neîngrădit al Corpului de control al preşedintelui în sediile lor şi în orice spaţii care le aparţin, în vederea realizării atribuţiilor sale.

    (3) Pentru realizarea atribuţiilor ce îi revin, Corpul de control al preşedintelui îşi va putea asocia în cadrul controalelor efectuate, cu avizul preşedintelui ASAS, persoane specializate din cadrul ASAS sau unităţilor aflate în subordinea acesteia.

    ART. 34

    Corpul de control al preşedintelui are următoarele atribuţii generale:

    a) îndeplineşte sarcinile dispuse de preşedintele ASAS;

    b) cercetează, pe baza dispoziţiilor preşedintelui ASAS, sesizările primite de la diferite instituţii şi persoane fizice cu privire la activităţile din unităţile ASAS;

    c) controlează modul în care conducerile unităţilor şi instituţiilor de cercetare-dezvoltare subordonate ASAS se preocupă de asigurarea condiţiilor pentru realizarea obiectivelor de cercetare-dezvoltare-inovare;

    d) participă cu specialiştii de la alte ministere sau instituţii abilitate la efectuarea unor controale în unităţile de cercetare-dezvoltare subordonate ASAS;

    e) urmăreşte modul de aplicare a măsurilor aprobate de conducerea ASAS;

    f) verifică modul cum au fost respectate prevederile legale privind administrarea patrimoniului unităţilor din subordinea ASAS;

    g) îndeplineşte, în baza ordinului preşedintelui, activităţi de verificare şi control în legătură cu modul de exercitare a prerogativelor funcţiei de conducere de către personalul din instituţiile şi unităţile aflate în subordinea acesteia şi face propuneri concrete în raport cu rezultatul verificărilor;

    h) ţine evidenţa dosarelor întocmite în urma controalelor efectuate şi răspunde direct pentru confidenţialitatea lor;

    i) execută şi alte sarcini date de preşedinte, cu respectarea legislaţiei în vigoare.

    A.2. Direcţia economică

    ART. 35

    (1) Direcţia economică este compartimentul de specialitate care asigură condiţiile de desfăşurare a activităţii aparatului propriu al ASAS prin:

    a) formarea, administrarea, angajarea şi utilizarea fondurilor publice alocate de la bugetul de stat, a veniturilor proprii şi a altor surse de venit;

    b) organizarea activităţii de control financiar preventiv propriu.

    (2) Direcţia economică gestionează fondurile necesare desfăşurării activităţii ASAS, precum şi a institutelor/staţiunilor de cercetare-dezvoltare aflate în subordinea acesteia, centralizează situaţiile financiare ale unităţilor la nivelul ASAS, asigurând depunerea acestora la termenele şi în condiţiile impuse de Ministerul Agriculturii şi Dezvoltării Rurale.

    (3) Direcţia economică este formată din Serviciul buget-finanţe şi Serviciul financiar-contabil.

    ART. 36

    Direcţia economică îndeplineşte următoarele atribuţii:

    a) fundamentează şi întocmeşte proiectele de buget pentru aparatul propriu;

    b) întocmeşte proiectele de ordin privind stabilirea competenţelor pentru angajarea, lichidarea, ordonanţarea şi plata cheltuielilor pe parcursul exerciţiului bugetar, în limita bugetului aprobat, conform prevederilor legale;

    c) efectuează plăţile la termen, în limitele şi sumele aprobate;

    d) plăteşte drepturile salariale pentru salariaţii aparatului propriu al ASAS, la termenele stabilite de lege, cu respectarea prevederilor legale în vigoare, având la bază calculul întocmit de Serviciul juridic, resurse umane şi salarizare.

    e) păstrează, în condiţii de securitate, documentele financiar-contabile şi le arhivează în condiţiile prevăzute de normele legale în vigoare;

    f) asigură respectarea normelor metodologice privind organizarea şi conducerea contabilităţii în ASAS şi unităţile subordonate acesteia;

    g) întocmeşte situaţiile financiare trimestriale şi anuale pentru aparatul propriu şi centralizează situaţiile financiare, la nivelul ASAS, după care le supune spre aprobare ordonatorului de credite;

    h) coordonează şi asigură efectuarea operaţiunii de inventariere în colaborare cu Serviciul patrimoniu, conform normelor legale în vigoare;

    i) elaborează norme, instrucţiuni, dispoziţii şi proceduri operaţionale pentru activitatea proprie.

    ART. 37

    (1) Organizarea şi conducerea contabilităţii aparatului propriu al ASAS sunt asigurate prin utilizarea sistemelor informatice de prelucrare automată a datelor în conformitate cu normele contabile.

    (2) Organizarea şi conducerea contabilităţii asigură, potrivit legii, condiţiile necesare pentru:

    a) înregistrarea corectă şi la zi a documentelor rezultate din operaţiunile economico-financiare efectuate;

    b) înregistrarea rezultatelor cercetării în mod distinct conform metodologiei specifice;

    c) organizarea şi efectuarea inventarierii elementelor de activ şi de pasiv, în colaborare cu Serviciul patrimoniu, precum şi valorificarea rezultatelor acesteia;

    d) respectarea legislaţiei în vigoare privind întocmirea situaţiilor financiare;

    e) păstrarea documentelor justificative, a registrelor şi a situaţiilor financiare, conform normelor legale.

    ART. 38

    Direcţia economică îndeplineşte următoarele atribuţii în domeniul controlului financiar propriu:

    a) organizează controlul financiar preventiv propriu la nivelul ASAS potrivit normelor legale în vigoare, asigurând elaborarea deciziilor privind desemnarea persoanelor care vor exercita controlul, a cadrului operaţiunilor supuse controlului financiar preventiv propriu şi a check-list-urilor pentru fiecare tip de operaţiune;

    b) exercită, potrivit legii, controlul financiar preventiv propriu asupra tuturor operaţiunilor şi documentelor din care derivă drepturi sau obligaţii patrimoniale între ASAS şi alte persoane juridice şi fizice, precum şi asupra folosirii fondurilor băneşti prevăzute în bugetul de venituri şi cheltuieli, în baza documentelor justificative însoţitoare corespunzătoare, semnate în prealabil de către conducătorul compartimentului de specialitate (serviciu, birou) în care urmează să se efectueze operaţiunea respectivă, acte din care rezultă că operaţiunile sunt necesare, oportune şi legale;

    c) analizează şi supune spre aprobare ordonatorului secundar de credite propunerile privind persoanele desemnate de către ordonatorii terţiari de credite să acorde viza de control financiar preventiv propriu, pe baza procedurilor scrise, elaborate în acest sens;

    d) întocmeşte situaţia centralizatoare a tuturor operaţiunilor supuse vizei de control financiar preventiv propriu la nivelul ordonatorilor terţiari de credite şi asigură transmiterea trimestrială a acesteia la Ministerul Agriculturii şi Dezvoltării Rurale;

    e) exercită controlul financiar preventiv propriu asupra:

    - cererilor pentru deschiderea/retragerile/repartizările/suplimentările de credite bugetare, subvenţii şi transferuri pentru aparatul propriu şi institutelor/staţiunilor de cercetare-dezvoltare subordonate ASAS;

    - documentului pentru modificarea repartizării pe trimestre, pe capitole, a creditelor bugetare, subvenţiilor şi a transferurilor care se efectuează cu aprobarea Ministerului Agriculturii şi Dezvoltării Rurale;

    - documentelor pentru efectuarea virărilor de credite bugetare, între programe, de la un capitol la alt capitol al clasificaţiei bugetare în cadrul aceluiaşi capitol pentru bugetul propriu şi bugetul institutelor/staţiunilor de cercetare-dezvoltare subordonate.

    ART. 39

    Atribuţiile serviciilor din Direcţia economică sunt următoarele:

    1. Serviciul buget-finanţe îndeplineşte următoarele atribuţii:

    - în domeniul planificării bugetare:

    a) fundamentează şi elaborează proiectul bugetului pentru aparatul propriu al ASAS şi institutelor/staţiunilor de cercetare-dezvoltare aflate în subordinea ASAS, în baza fundamentărilor transmise de acestea, cu încadrarea în limita creditelor bugetare primite de la Ministerul Finanţelor Publice prin bugetul Ministerului Agriculturii şi Dezvoltării Rurale;

    b) centralizează şi înaintează spre avizare prezidiului bugetele de venituri şi cheltuieli elaborate de institute/staţiuni, conform art. 34 lit. e) din Legea nr. 45/2009, cu modificările şi completările ulterioare, în vederea aprobării acestora prin decizie a preşedintelui ASAS;

    c) efectuează sinteze şi analize privind finanţarea unităţilor ASAS şi activităţilor cuprinse în programele şi proiectele aprobate de conducerea Ministerului Agriculturii şi Dezvoltării Rurale şi a ASAS;

    d) transmite Ministerului Agriculturii şi Dezvoltării Rurale bugetul centralizat al aparatului propriu al ASAS şi al institutelor/staţiunilor de cercetare-dezvoltare aflate în subordinea ASAS;

    e) repartizează bugetul aprobat de ASAS prin legea bugetului de stat şi înaintează ordonatorului principal de credite pentru aprobare filele de buget aferente institutelor/staţiunilor, aparatului propriu al ASAS, Direcţiei generale de buget-finanţe şi fonduri europene din Ministerul Agriculturii şi Dezvoltării Rurale;

    f) înaintează Ministerului Agriculturii şi Dezvoltării Rurale, pentru aprobare, propunerea repartizării pe trimestre a veniturilor şi cheltuielilor bugetare, după aprobarea legii bugetare anuale;

    g) întocmeşte şi transmite institutelor/staţiunilor, Serviciului financiar-contabilitate, aflate în subordinea ASAS, repartizarea pe trimestre a creditelor bugetare, ca urmare a aprobării Ministerului Finanţelor Publice, prin bugetul Ministerului Agriculturii şi Dezvoltării Rurale;

    h) întocmeşte proiectul de rectificare a bugetului ASAS conform fundamentărilor transmise de institute/staţiuni de cercetare-dezvoltare Serviciului financiar-contabilitate, ori de câte ori se impune rectificarea bugetului. După aprobarea actului normativ de rectificare bugetară, analizează gradul de utilizare a creditelor bugetare aprobate prin bugetul iniţial, de finanţare a obiectivelor ce urmează a se derula până la închiderea exerciţiului bugetar şi propune, spre aprobare, ordonatorului principal de credite modificarea filelor de buget, cu încadrarea în noua limită bugetară;

    i) efectuează, în scopul eficientizării execuţiei bugetare, virări de credite, în limita fondurilor bugetare aprobate, în conformitate cu dispoziţiile art. 47 din Legea nr. 500/2002 privind finanţele publice, cu modificările şi completările ulterioare, modificând în mod corespunzător şi filele de buget;

    j) analizează indicatorii bugetari şi întocmeşte prognoze anuale şi multianuale privind bugetele aparatului propriu al ASAS şi ale institutelor/staţiunilor de cercetare-dezvoltare aflate în subordinea acesteia;

    - atribuţii referitoare la deschiderea de credite:

    a) analizează lunar cererile de credite ale Serviciului financiar-contabilitate al ASAS şi ale institutelor/staţiunilor de cercetare-dezvoltare din subordinea ASAS, în vederea efectuării, la termenele şi în condiţiile stabilite prin dispoziţiile legale, a deschiderilor de credite;

    b) centralizează propunerile privind cererile de deschidere de credite, repartizează creditele bugetare pe capitole şi pe titluri de cheltuieli, pe ordonatori de credite, la termenele precizate în legea bugetului de stat, asigurând totodată urmărirea şi încadrarea cheltuielilor în limita şi structura aprobată prin fila de buget a fiecărui beneficiar de finanţe;

    c) întocmeşte lunar deschiderile de credite pentru cheltuieli de personal, cheltuieli materiale şi investiţii, transferuri pentru instituţiile subordonate ASAS, precum şi sumele reprezentând cofinanţarea programelor cu finanţare rambursabilă şi nerambursabilă, în limita bugetului aprobat, cu încadrare în repartizarea pe trimestre;

    d) elaborează şi înaintează spre avizare persoanei/persoanelor cu atribuţii privind controlul financiar preventiv propriu/delegat şi apoi spre aprobare ordonatorului principal de credite, potrivit legii, cererea de alocare a creditelor bugetare şi a celorlalte resurse financiare ale ASAS;

    e) efectuează, în situaţii de excepţie, deschideri suplimentare de credite sau retrageri şi repartizări de credite între ordonatorii secundari de credite, ţinând cont şi de disponibilul la zi, aflat în conturile deschise la unităţile Trezoreriei Statului;

    - atribuţii în domeniul execuţiei bugetare:

    a) monitorizează execuţia bugetară, pe structura clasificaţiei bugetare, a institutelor/staţiunilor şi a aparatului propriu al ASAS, propunând retragerea creditelor bugetare deschise şi neutilizate, cu avizul Ministerului Agriculturii şi Dezvoltării Rurale, în vederea realizării indicatorilor economici sau bugetari;

    b) asigură relaţiile funcţionale cu direcţia de trezorerie din cadrul Ministerului Finanţelor Publice, în vederea utilizării disponibilităţilor băneşti;

    c) verifică, după caz, lunar, trimestrial sau anual, cu ocazia prezentării situaţiilor financiare ale execuţiei bugetului de venituri şi cheltuieli, încadrarea în limitele creditelor bugetare/veniturilor proprii aprobate şi repartizate pe trimestre;

    d) conduce evidenţa extracontabilă a repartizărilor de credite pentru ASAS şi celelalte instituţii pentru care ASAS are calitatea de ordonator secundar de credite;

    e) întocmeşte bugetele pe programe, conform strategiei politicii de guvernare privind reforma în cercetare şi planul de acţiuni aprobate anual şi urmăreşte execuţia acestora;

    f) propune repartizarea indicatorilor financiari şi urmăreşte realizarea lor pe capitole bugetare şi categorii de cheltuieli, potrivit prevederilor Legii nr. 500/2002, cu modificările şi completările ulterioare;

    - atribuţii referitoare la întocmirea situaţiilor financiare lunare, trimestriale şi anuale:

    a) transmite institutelor/staţiunilor de cercetare-dezvoltare aflate în subordinea ASAS termenele de depunere a situaţiilor financiare lunare, trimestriale şi anuale, în funcţie de calendarul stabilit prin ordin al ministrului finanţelor publice;

    b) verifică şi centralizează trimestrial şi anual situaţia financiară la nivelul ASAS, o supune aprobării preşedintelui ASAS şi o transmite Ministerului Agriculturii şi Dezvoltării Rurale, conform legislaţiei în vigoare;

    c) îndrumă şi coordonează organizarea evidenţei contabile, pentru ordonatorii terţiari de credite;

    - alte atribuţii specifice:

    a) elaborează puncte de vedere în scopul soluţionării cererilor, sesizărilor primite în domeniul specific de activitate;

    b) colaborează cu compartimentele de specialitate la elaborarea proiectelor de acte normative, în domeniul său de competenţă.

    2. Serviciul financiar-contabil îndeplineşte următoarele atribuţii:

    - atribuţii referitoare la formarea, administrarea, angajarea şi utilizarea fondurilor publice alocate pentru aparatul propriu al ASAS:

    a) întocmeşte bugetul de venituri şi cheltuieli pentru activităţile cu finanţare de la bugetul de stat, precum şi activităţile finanţate integral din venituri proprii pentru aparatul propriu al ASAS;

    b) întocmeşte cererile de credite pentru aparatul propriu al ASAS şi le înaintează Serviciului buget-finanţe; analizează permanent situaţia utilizărilor creditelor aprobate prin buget şi face propuneri de redistribuire, retragere sau anulare, în condiţiile legii finanţelor publice;

    c) întocmeşte documentele privind angajarea, lichidarea, ordonanţarea cheltuielilor în baza propunerilor compartimentelor de specialitate, în limita şi pe structurile bugetului repartizat, cu aprobarea ordonatorului de credite şi numai pentru efectuarea acelor cheltuieli permise de actele normative în vigoare;

    d) efectuează plăţi din credite bugetare, în limita şi pe structura bugetului aprobat, după ce au fost angajate, lichidate şi ordonanţate de ordonatorul de credite;

    e) întocmeşte situaţia privind execuţia cheltuielilor bugetare angajate;

    f) evidenţiază şi utilizează veniturile proprii obţinute conform normelor legale în vigoare;

    - atribuţii referitoare la încasări şi plăţi:

    a) întocmeşte documentele de încasări şi plăţi pentru operaţiunile care se efectuează prin conturile curente sau prin casieria proprie;

    b) verifică documentele justificative în baza cărora se efectuează operaţiunile de încasări şi plăţi;

    c) asigură decontarea la timp a obligaţiilor faţă de furnizori, cu respectarea scadenţelor legal prevăzute;

    d) asigură, în limita bugetului aprobat, fondurile necesare pentru deplasările în ţară ale salariaţilor aparatului propriu al ASAS, în interes de serviciu, pe baza ordinelor de deplasare prezentate; ţine evidenţa operativă a acestora şi verifică deconturile, conform reglementărilor în vigoare, urmărind încadrarea corectă în cheltuielile aprobate;

    e) asigură, în limita bugetului aprobat, fondurile necesare pentru deplasările în străinătate, pentru personalul aparatului propriu, cu respectarea prevederilor legale în vigoare; ţine evidenţa operativă a acestora, verifică deconturile şi urmăreşte încadrarea în cheltuielile aprobate de buget;

    f) asigură fondurile necesare privind cofinanţarea naţională, în limita bugetului aprobat şi cu respectarea normelor legale în vigoare, pentru activităţile desfăşurate în cadrul proiectelor cu finanţare nerambursabilă a contractelor de cercetare proprii ale institutelor/staţiunilor de cercetare-dezvoltare;

    g) asigură programarea tuturor plăţilor la Trezoreria Statului, conform prevederilor legale;

    h) verifică deconturile de cheltuieli prezentate de titulari şi efectuează operaţiunile de regularizare a avansurilor încasate;

    i) ţine evidenţa avansurilor acordate, conform art. 13 din Hotărârea Guvernului nr. 264/2003 privind stabilirea acţiunilor şi categoriilor de cheltuieli, criteriilor, procedurilor şi limitelor pentru efectuarea de plăţi în avans din fonduri publice, republicată, cu modificările şi completările ulterioare;

    j) încasează şi virează la bugetul de stat sumele provenite din vânzarea, închirierea, concesionarea bunurilor din patrimoniul public, precum şi din veniturile realizate care se constituie sursă la bugetul de stat;

    k) urmăreşte şi efectuează plata obligaţiilor faţă de organismele şi structurile internaţionale la care ASAS este membră;

    l) acordă viza "Bun de plată" pentru plata facturilor şi deconturilor, avizate în prealabil cu "Certificat în privinţa realităţii, regularităţii şi legalităţii";

    - atribuţii referitoare la casierie:

    a) organizează activitatea casieriei, în conformitate cu prevederile legale;

    b) ia măsuri pentru efectuarea tuturor plăţilor în numerar, precum şi pentru efectuarea operaţiunilor curente cu Direcţia de Trezorerie şi Contabilitate Publică a Municipiului Bucureşti şi cu alte instituţii bancare la care sunt deschise conturi curente în lei sau în valută;

    - atribuţii în domeniul contabilităţii:

    a) organizează şi conduce contabilitatea generală bazată pe principiul constatării drepturilor şi obligaţiilor, asigurând efectuarea înregistrării operaţiunilor economico-financiare pe baza principiilor contabilităţii de angajamente; asigură organizarea contabilităţii cheltuielilor şi veniturilor bugetare, care să reflecte încasarea veniturilor şi plata cheltuielilor aferente exerciţiului bugetar;

    b) asigură ţinerea corectă şi la zi a evidenţei financiar-contabile a aparatului propriu al ASAS, conform prevederilor legii contabilităţii şi planului de conturi aprobat pentru instituţiile publice;

    c) verifică documentele justificative primite şi întocmeşte notele contabile pentru toate operaţiunile economico-financiare;

    d) asigură evidenţa contabilă a debitorilor şi colaborează cu Serviciul juridic pentru recuperarea creanţelor eligibile;

    e) asigură evidenţa contabilă a împrumuturilor şi a datoriilor asimilate;

    f) asigură evidenţa contabilă a imobilizărilor necorporale, imobilizărilor corporale, imobilizărilor în curs şi a imobilizărilor financiare;

    g) asigură evidenţa contabilă a materialelor şi a obiectelor de inventar;

    h) asigură evidenţa contabilă a furnizorilor;

    i) asigură evidenţa contabilă a drepturilor de personal şi a conturilor asimilate;

    j) asigură evidenţa contabilă a datoriilor către bugetul de stat, bugetul asigurărilor sociale de stat, protecţie socială şi conturi asimilate;

    k) asigură evidenţa contabilă a conturilor de trezorerie;

    l) asigură evidenţa contabilă a fondurilor externe nerambursabile de preaderare, ale altor donatori şi din alte facilităţi şi instrumente postaderare;

    m) asigură evidenţa contabilă a cheltuielilor aferente programelor cu finanţare rambursabilă;

    n) asigură evidenţa contabilă a fondurilor cu destinaţie specială;

    o) asigură evidenţa contabilă a disponibilului din împrumuturi;

    p) asigură evidenţa contabilă a cheltuielilor;

    q) asigură evidenţa contabilă a finanţărilor şi a veniturilor;

    r) asigură evidenţa rezultatului patrimonial;

    s) asigură înregistrarea în contabilitate a obligaţiilor financiare ale ASAS faţă de organismele şi structurile internaţionale la care România este membră prin intermediul ministerului;

    t) asigură evidenţa contabilă a conturilor în afara bilanţului, conform prevederilor legale;

    - atribuţii referitoare la evidenţa patrimoniului:

    a) organizează şi efectuează operaţiunile prevăzute de lege privind evidenţa contabilă a patrimoniului din aparatul propriu al ASAS;

    b) îndrumă activitatea de inventariere;

    c) analizează şi avizează, în limitele competenţelor, propunerile făcute de comisia de inventariere privind scoaterea din funcţiune a unor mijloace fixe, casarea şi declasarea mijloacelor fixe şi a altor bunuri materiale fără mişcare, potrivit reglementărilor în vigoare;

    d) completează registrul inventar, conform prevederilor legale;

    e) înregistrează în evidenţa contabilă rezultatele inventarierii, în baza procesului-verbal de inventariere, aprobat de ordonatorul principal de credite şi conform prevederilor legale;

    f) coordonează operaţiunile de valorificare a bunurilor prevăzute la lit. c);

    - atribuţii referitoare la situaţiile financiare:

    a) organizează evidenţa sintetică şi analitică, întocmeşte balanţele de verificare lunare, pentru activitatea aparatului propriu;

    b) întocmeşte situaţiile financiare trimestriale şi anuale, precum şi alte raportări lunare şi trimestriale, conform prevederilor legale;

    c) răspunde de întocmirea registrelor contabile obligatorii: registrul jurnal, registrul inventar, cartea mare;

    d) întocmeşte situaţia privind execuţia cheltuielilor bugetare angajate;

    - atribuţii faţă de comisii de inspecţie, control, audit:

    a) are obligaţia de a asigura organelor de control condiţiile necesare desfăşurării activităţii, punându-le la dispoziţie documentele necesare pentru îndeplinirea misiunilor;

    - alte atribuţii:

    a) întocmeşte şi transmite, la termenele comunicate de către compartimentele de specialitate, situaţia financiară a cheltuielilor efectuate din fonduri nerambursate acordate ASAS, sau din fonduri alocate cofinanţării proiectelor nerambursabile, în vederea raportării acestora către instituţiile finanţatoare şi/sau către alte instituţii competente, după caz;

    b) colaborează cu serviciile de specialitate la elaborarea proiectelor de acte normative specifice, în domeniul său de competenţă;

    c) întocmeşte proiectele de ordin privind stabilirea competenţelor pentru angajarea, lichidarea, ordonanţarea şi plata cheltuielilor pe parcursul exerciţiului bugetar, în limita bugetului aprobat conform prevederilor legale;

    d) se ocupă de încheierea contractelor pentru constituire de garanţii gestionare în numerar, evidenţa, păstrarea, actualizarea, utilizarea, reconstituirea şi restituirea acestora;

    e) face propuneri către compartimentul resurse umane pentru organizarea de cursuri de pregătire şi perfecţionare a cunoştinţelor pentru personalul din cadrul serviciului, pe baza unei analize prealabile a nevoilor de pregătire şi perfecţionare;

    f) elaborează puncte de vedere la cererile, sesizările, memoriile primite, în domeniul specific de activitate.

    ART. 40

    La nivelul Direcţiei economice sunt constituite următoarele evidenţe:

    a) registrul de evidenţă cu numerele date pentru ordonanţările la plată;

    b) registrul de evidenţă cu numerele atribuite dispoziţiilor de plată şi de încasare prin casierie;

    c) registrul de evidenţă cu numerele atribuite ordinelor de plată prin trezorerie şi bănci;

    d) registrul jurnal;

    e) registrul inventar;

    f) registrul operaţiunilor supuse vizei de control financiar preventiv;

    g) registrul proceselor-verbale de predare-primire a documentelor la arhivă.

    A.3. Serviciul juridic, resurse umane, salarizare

    ART. 41

    Serviciul juridic, resurse umane, salarizare îşi desfăşoară activitatea prin următoarele structuri:

    1. - Compartimentul juridic rezolvă problemele juridice legate de interesele patrimoniale ale ASAS, apărarea acestor interese, reprezentarea instituţiei în justiţie şi asigurarea legalităţii măsurilor adoptate de administrare a acestei instituţii şi are următoarele atribuţii:

    a) participă la întocmirea proiectelor de legi, hotărâri, ordonanţe, regulamente, ordine, instrucţiuni, precum şi a oricăror alte acte cu caracter normativ elaborate de ASAS;

    b) avizează, la cererea conducerii ASAS, actele normative întocmite de unităţile de cercetare-dezvoltare ale ASAS şi care sunt în legătură cu atribuţiile şi activitatea ASAS;

    c) avizează, la cererea preşedintelui ASAS, legalitatea măsurilor ce urmează a fi luate în desfăşurarea activităţii acesteia;

    d) avizează, la cererea preşedintelui ASAS, actele care angajează răspunderea patrimonială a unităţii;

    e) întocmeşte proiecte de contracte sau proiecte de acte cu caracter juridic în legătură cu activitatea unităţii şi avizează actele redactate;

    f) redactează acte juridice, atestă identitatea părţilor, consimţământul, conţinutul şi data actelor încheiate care privesc ASAS (decizii, contracte de orice fel, convenţii şi altele asemenea);

    g) avizează, la cererea conducerii ASAS, actele cu caracter juridic şi administrativ;

    h) reprezintă şi apără interesele ASAS în faţa instanţelor judecătoreşti, a organelor de arbitraj şi a altor organe ale puterii sau administraţiei de stat;

    i) urmăreşte apariţia dispoziţiilor cu caracter normativ şi semnalează organelor de conducere sarcinile ce revin ASAS potrivit acestor dispoziţii;

    j) rezolvă orice alte lucrări cu caracter juridic;

    k) arhivează documentele şi dosarele cu care operează;

    l) îndrumă, la cererea conducerii ASAS, activitatea consilierilor juridici din staţiunile subordonate.

    Consilierul juridic nu poate asista sau reprezenta părţi cu interese contrare ASAS. Consilierul juridic formulează punctul său de vedere potrivit prevederilor legale. Consilierul juridic nu se pronunţă asupra aspectelor economice, tehnice sau de altă natură, cuprinse în documentul avizat ori semnat.

    Consilierul juridic este obligat să ţină următoarele evidenţe:

    a) intrările şi ieşirile de corespondenţă juridică, numerotate şi datate;

    b) registrul de evidenţă privind orice situaţie litigioasă cu care a fost sesizat;

    c) registrul de evidenţă privind avizele scrise - datate şi numerotate;

    d) registrul de înregistrare a actelor juridice atestate de acesta cu privire la identitatea părţilor, a conţinutului şi a datei actelor.

    2. - Compartimentul de resurse umane, salarizare elaborează şi aplică politica de personal şi salarizare la nivelul unităţii, aplică legislaţia în vigoare şi desfăşoară activităţi privind:

    1. elaborarea propunerilor privind politica de personal şi salarizare;

    2. calificarea adecvată şi ridicarea nivelului de pregătire profesională a personalului;

    3. aprecierea şi promovarea personalului;

    4. administrarea salarizării;

    5. alte activităţi stabilite de conducătorul unităţii.

    În realizarea atribuţiilor ce îi revin, Compartimentul resurse umane, salarizare colaborează cu toate compartimentele din structura organizatorică a ASAS şi cu compartimentele de specialitate din alte unităţi.

    3. - Compartimentul de resurse umane, salarizare are următoarele atribuţii:

    a) elaborează propunerile privind optimizarea politicii de personal şi salarizare;

    b) întocmeşte nomenclatorul de funcţii;

    c) întocmeşte şi prezintă spre aprobare preşedintelui, statul de funcţii în concordanţă cu structura organizatorică şi numărul de posturi aprobate, urmărind aplicarea lui corectă la toate nivelele;

    d) verifică şi propune aprobării preşedintelui ASAS organigramele, statele de funcţii şi regulamentele de organizare şi funcţionare din unităţile subordonate;

    e) asigură negocierea prevederilor contractului individual de muncă;

    f) urmăreşte aplicarea prevederilor contractului colectiv de muncă, contractului individual de muncă, după caz, şi ale regulamentului intern;

    g) efectuează şi răspunde de corectitudinea lucrărilor privind evidenţa şi mişcarea personalului, completează legitimaţii, eliberează adeverinţele solicitate privind calitatea de salariat al unităţii;

    h) creează şi actualizează baza de date specializată de personal în colaborare cu Serviciul financiar-contabil;

    i) întocmeşte, la solicitarea conducerii, situaţii statistice privind personalul existent în unităţile subordonate/coordonate, gradul ştiinţific, sexul, vârsta şi alte date;

    j) ţine evidenţa condicii de prezenţă şi întocmeşte pontajul lunar;

    k) întocmeşte contractele de muncă pentru fiecare nou angajat pe baza documentelor personale ale acestuia şi operează la zi orice modificări pe perioada activităţii salariaţilor;

    l) întocmeşte dosarul de personal pentru fiecare salariat cu toate actele necesare şi documentele apărute pe parcursul activităţii acestuia; asigură gestionarea carnetelor de muncă şi a programului REVISAL;

    m) gestionează tichetele de masă, tichetele-cadou şi de vacanţă;

    n) ţine evidenţa concediilor fără plată, concediilor de odihnă, sancţiunilor şi a absenţelor nemotivate, pentru a putea fi operate în carnetul de muncă;

    o) întocmeşte dosarele de pensii;

    p) asigură arhivarea corespunzătoare a documentelor de personal şi securitatea lor;

    q) emite documente de legitimare şi acces în cadrul ASAS;

    r) verifică aplicarea normelor de structură de către unităţile din subordinea ASAS;

    s) întocmeşte, potrivit legii, deciziile pentru numirea reprezentanţilor în consiliile de administraţie la unităţile de cercetare-dezvoltare ale ASAS, pentru numirea/revocarea directorilor generali/directorilor unităţilor de cercetare-dezvoltare, pentru aprobarea structurii organizatorice, a statelor de funcţii şi ale BVC-urilor unităţilor subordonate; pentru promovarea în grade profesionale etc., evidenţa deciziilor ţinându-se într-un registru decizier special numerotat;

    t) propune, la sugestia secţiilor ştiinţifice, direcţiilor şi compartimentelor din ASAS, organizarea de cursuri de formare şi instruire profesională a personalului, în condiţiile legii;

    u) organizează concursuri pentru promovarea profesională;

    v) verifică şi răspunde de aplicarea normelor de evaluare a performanţelor profesionale individuale;

    w) elaborează contractul colectiv de muncă în colaborare cu Compartimentul juridic prin care se stabilesc, în limitele prevăzute de lege, clauzele privind salarizarea şi alte drepturi şi obligaţii care decurg din raporturile de muncă şi participă la negocierea prevederilor acestuia cu reprezentanţii salariaţilor;

    x) renegociază operativ sistemul de salarizare prevăzut în contractul colectiv de muncă, în baza actelor normative care apar în probleme de salarizare ulterior acestui contract;

    y) coordonează, asigură şi urmăreşte aplicarea legislaţiei muncii privind drepturile salariale prevăzute de actele normative în vigoare şi întocmeşte, împreună cu Serviciul financiar, documentaţiile legate de premierea personalului;

    z) întocmeşte documentaţia pentru acordarea salariului de merit, potrivit reglementărilor în vigoare, pentru personalul aparatului propriu al ASAS şi supune aprobării propunerile privind acordarea salariilor de merit pentru personalul de conducere, numit prin decizie a preşedintelui ASAS, din unităţile subordonate;

    aa) întocmeşte statele pentru plata indemnizaţiilor membrilor ASAS, conform Legii nr. 45/2009, cu modificările şi completările ulterioare;

    bb) înregistrează şi prelucrează date statistice, financiare privind salariile, impozitele, contribuţiile;

    cc) calculează salariile pe baza pontajelor şi a salariilor nominale, comunicate de Biroul resurse umane, pe baza programului de salarizare al Ministerului Finanţelor Publice, întocmeşte statele de plată (fluturaşii) pentru fiecare salariat şi le supune controlului financiar preventiv;

    dd) întocmeşte fişele fiscale FF1 şi FF2 şi le depune la organele abilitate;

    ee) ţine registrul de evidenţă a obligaţiilor unităţii şi urmăreşte decontarea acestora la scadenţă;

    ff) efectuează punctaj cu organele financiare privind contribuţiile şi taxele şi impozitele derivate din plata salariilor, atât pentru angajator, cât şi pentru angajaţi;

    gg) analizează, împreună cu conducerea compartimentelor, condiţiile de muncă şi de acordare a asistenţei medico-sanitare;

    hh) îndeplineşte şi alte atribuţii dispuse de conducerea unităţii sau rezultate din acte normative.

    4. - Compartimentul arhivă are următoarele atribuţii:

    a) răspunde de evidenţa, selectarea, păstrarea şi clasarea documentelor create şi deţinute în arhivă;

    b) predă materialul selectat la Arhivele Statului, iar documentele casate la deşeuri;

    c) răspunde de actualizarea nomenclatorului arhivistic al ASAS şi de organizarea activităţii arhivei;

    d) primeşte documentele de la compartimentele din ASAS;

    e) eliberează materialele solicitate pentru stabilirea vechimii în muncă.

    5. - Compartimentul sănătate şi securitate în muncă îndeplineşte atribuţiile ce decurg din prevederile Legii securităţii şi sănătăţii în muncă nr. 319/2006 şi din Normele metodologice de aplicare a prevederilor Legii securităţii şi sănătăţii în muncă nr. 319/2006, aprobate prin Hotărârea Guvernului nr. 1.425/2006, cu modificările şi completările ulterioare.

    A.4. Serviciul de relaţii internaţionale, informare publică şi relaţii cu presa

    ART. 42

    (1) Serviciul de relaţii internaţionale, informare publică şi relaţii cu presa asigură îndeplinirea sarcinilor ce revin ASAS în domeniul cooperării tehnico-ştiinţifice internaţionale şi accesul liber, neîngrădit, al oricărei persoane la informaţiile de interes public ce privesc ASAS.

    (2) Compartimentul de relaţii internaţionale are următoarele atribuţii:

    a) iniţiază împreună cu secţiile ştiinţifice acţiuni de cooperare tehnico-ştiinţifică, bilaterale sau multilaterale, cu instituţii specializate din străinătate, în conformitate cu mandatul încredinţat de conducerea ASAS;

    b) ţine evidenţa acţiunilor de cooperare internaţională şi raportează periodic modul de realizare a acestor acţiuni;

    c) coordonează şi îndrumă elaborarea documentelor necesare acţiunilor de cooperare internaţională ale unităţilor de cercetare din reţeaua ASAS; participă la tratativele cu parteneri externi pentru acţiuni de cooperare şi urmăreşte modul de realizare a prevederilor protocolare;

    d) furnizează toate informaţiile necesare şi acordă consultanţă tehnică de specialitate pentru elaborarea proiectelor ştiinţifice, bilaterale sau de reţea, în concordanţă cu reglementările interne şi internaţionale;

    e) urmăreşte întocmirea formelor legale pentru deplasarea în străinătate a cercetătorilor din reţeaua ASAS şi le supune spre aprobare preşedintelui ASAS;

    f) primeşte, verifică şi supune spre aprobare preşedintelui ASAS rapoartele de deplasare în străinătate avizate de secţiile de specialitate şi alte materiale prezentate în cadrul manifestărilor ştiinţifice internaţionale;

    g) informează secţiile ştiinţifice ale ASAS şi unităţile din reţea privind manifestările ştiinţifice internaţionale şi oportunităţile de conlucrare pe plan extern;

    h) sprijină organizarea de manifestări ştiinţifice cu caracter internaţional, împreună cu secţiile de specialitate;

    i) participă la elaborarea programelor şi organizarea vizitelor efectuate de delegaţii străine la ASAS şi unităţile de cercetare-dezvoltare ale ASAS;

    j) întocmeşte programele vizitelor şi formele de deplasare în străinătate a persoanelor din conducerea ASAS;

    k) asigură interfaţa ASAS în orice activitate internaţională pe care o realizează această instituţie;

    l) efectuează traduceri şi retroversiuni pentru conducerea ASAS;

    m) asigură legătura permanentă cu reprezentanţele ţărilor străine cu care ASAS are relaţii de colaborare;

    n) cooperează cu departamentele de specialitate din Ministerul Agriculturii şi Dezvoltării Rurale, Ministerul Mediului şi Pădurilor, Ministerul Educaţiei, Cercetării, Tineretului şi Sportului, precum şi din celelalte ministere şi organe centrale, cu secţiile ştiinţifice şi celelalte compartimente din cadrul ASAS, precum şi cu unităţile de cercetare-dezvoltare din reţeaua ASAS;

    o) execută orice alte atribuţii specifice domeniului său de activitate ce decurg din actele normative în vigoare sau dispuse de conducerea ASAS.

    (3) Compartimentul de informare publică şi relaţii cu presa are drept scop asigurarea accesului liber, neîngrădit, al oricărei persoane la informaţiile de interes public ce privesc ASAS. Compartimentul de informare publică şi relaţii cu presa îşi desfăşoară activitatea în conformitate cu prevederile Legii nr. 544/2001 privind liberul acces la informaţiile de interes public, cu modificările şi completările ulterioare, şi are următoarele atribuţii:

    a) monitorizează presa;

    b) organizează conferinţe de presă, evenimente, briefinguri, deplasări cu reprezentanţii mass-media;

    c) selectează informaţiile din interiorul ASAS, defineşte sferele de interes, evaluează şi selectează informaţiile utile pentru instituţie şi care prezintă interes pentru public;

    d) asigură reflectarea în mass-media a activităţii ASAS;

    e) redactează comunicate şi informări de presă, informează în timp util şi asigură accesul jurnaliştilor la activităţile de interes public organizate de ASAS;

    f) organizează evenimente, protocoale, mese rotunde, reuniuni pe teme specifice în cooperare cu alte instituţii, asociaţii profesionale, universităţi, organizaţii neguvernamentale, societatea civilă etc.;

    g) asigură gestionarea, funcţionarea şi actualizarea site-ului ASAS, cu sprijinul compartimentelor funcţionale;

    h) colaborează cu instituţii specializate în soluţionarea reclamaţiilor, petiţiilor, conform Legii nr. 544/2001, cu modificările şi completările ulterioare;

    i) primeşte şi înregistrează solicitările privind informaţiile de interes public şi le evaluează pentru a stabili dacă informaţiile solicitate sunt informaţii comunicate din oficiu, furnizabile la cerere sau exceptate de la liberul acces.

    A.5. Biroul audit public intern

    ART. 43

    (1) Biroul audit public intern asigură auditarea tuturor activităţilor desfăşurate în unităţile de cercetare-dezvoltare subordonate ASAS cu privire la formarea şi utilizarea fondurilor publice, precum şi la administrarea patrimoniului public.

    (2) Biroul audit public intern are următoarele atribuţii:

    a) elaborează norme metodologice specifice activităţii ASAS şi a unităţilor din subordinea ASAS, care se supun aprobării Direcţiei de audit public intern din cadrul Ministerului Agriculturii şi Dezvoltării Rurale, respectând prevederile art. 6.1.3 din Normele generale privind exercitarea activităţii de audit public intern, aprobate prin Ordinul ministrului finanţelor publice nr. 38/2003, cu modificările şi completările ulterioare;

    b) elaborează proiectul planului anual de audit, care se supune aprobării preşedintelui ASAS;

    c) efectuează activităţi de audit public intern pentru a evalua dacă sistemele de management financiar şi control ale unităţilor de cercetare-dezvoltare sunt conforme cu normele de legalitate, regularitate, economicitate, eficienţă şi eficacitate.

    (3) Biroul audit public intern auditează cel puţin o dată la 3 ani, fără a se limita la acestea, următoarele:

    a) angajamentele bugetare şi legale din care derivă direct sau indirect obligaţii de plată, inclusiv din fondurile comunitare;

    b) plăţile asumate prin angajamente bugetare şi legale, inclusiv din fondurile comunitare;

    c) vânzarea, gajarea, concesionarea sau închirierea de bunuri din domeniul privat al statului;

    d) concesionarea sau închirierea de bunuri din domeniul public al statului;

    e) constituirea veniturilor publice, respectiv modul de autorizare şi stabilire a titlurilor de creanţă, precum şi a facilităţilor acordate la încasarea acestora;

    f) alocarea creditelor bugetare;

    g) sistemul contabil şi fiabilitatea acestuia;

    h) sistemul de luare a deciziilor;

    i) sistemele de conducere şi control, precum şi riscurile asociate unor astfel de sisteme;

    j) sistemele informatice.

    (4) Biroul audit public intern:

    a) întocmeşte rapoartele de audit public intern conform planului anual de audit aprobat, pe care le prezintă preşedintelui ASAS;

    b) informează preşedintele ASAS despre recomandările neînsuşite de către conducătorii unităţilor de cercetare-dezvoltare auditate, precum şi despre consecinţele acestora;

    c) raportează periodic asupra constatărilor, concluziilor şi recomandărilor rezultate din activităţile sale de audit;

    d) elaborează raportul anual al activităţii de audit public intern;

    e) în cazul identificării unor iregularităţi sau posibile prejudicii, raportează imediat preşedintelui ASAS şi Direcţiei de audit public din cadrul Ministerului Agriculturii şi Dezvoltării Rurale;

    f) organizează şi controlează compartimentele de audit public intern din cadrul unităţilor de cercetare-dezvoltare subordonate ASAS şi ia măsuri în consecinţă;

    g) arhivează documentele cu care operează şi le predă anual, pe bază de proces-verbal, către arhiva ASAS;

    h) îndeplineşte alte sarcini dispuse de preşedintele ASAS.

    A.6. Unitatea de management pentru programe şi proiecte de cercetare-dezvoltare

    ART. 44

    Unitatea de management pentru programe şi proiecte de cercetare-dezvoltare (UMPP) este o unitate funcţională care asigură managementul integrat de proiect în conformitate cu prevederile acordului de finanţare, având drept scop realizarea obiectivelor proiectului cu maximă diligenţă şi eficienţă.

    ART. 45

    (1) UMPP evaluează, gestionează şi monitorizează în sistem competiţional proiectele de cercetare-dezvoltare-inovare din cadrul programelor finanţate de la bugetul de stat sau din alte surse.

    (2) UMPP gestionează fondurile alocate prin ASAS destinate finanţării proiectelor de cercetare-dezvoltare.

    ART. 46

    (1) În realizarea obiectului său de activitate, UMPP îndeplineşte, în principal, următoarele atribuţii:

    a) asistenţă în pregătirea şi planificarea proiectelor în concordanţă cu structura finanţării;

    b) realizarea achiziţiilor de bunuri, servicii şi lucrări, în conformitate cu legislaţia aplicabilă;

    c) asistenţă în implementarea proiectelor;

    d) gestiunea financiară a proiectelor conform procedurilor din acordurile de finanţare şi contractelor de achiziţie;

    e) asigurarea relaţiilor funcţionale cu instituţiile financiare şi cu beneficiarii finali ai împrumuturilor;

    f) întocmirea raportărilor conform prevederilor acordurilor de finanţare şi legislaţiei naţionale şi prezentarea acestora organelor abilitate;

    g) asigurarea evidenţei financiar-contabile a proiectului şi a auditării conturilor acestuia.

    (2) Structura organizatorică, numărul de persoane, atribuţiile şi regulamentul de organizare şi funcţionare se stabilesc prin hotărâre a prezidiului ASAS.

    (3) Finanţarea UMPP se face din venituri proprii provenite din fondurile alocate programelor şi proiectelor gestionate.

    (4) Personalul UMPP este angajat pe bază de selecţie de dosare şi interviu.

    ART. 47

    Personalul prevăzut în cadrul UMPP se salarizează în limita fondurilor disponibile, conform Legii nr. 284/2010 privind salarizarea unitară a personalului plătit din fonduri publice, cu modificările ulterioare, şi Legii nr. 285/2010 privind salarizarea în anul 2011 a personalului plătit din fonduri publice.

    ART. 48

    Plata sumelor cuvenite specialiştilor din cadrul UMPP, a cheltuielilor aferente dotărilor necesare pentru desfăşurarea activităţii UMPP, precum şi pentru funcţionarea acesteia se va asigura prin alocarea a 3 - 5% din fondurile pe care le gestionează.

    B. Structuri ale ASAS subordonate secretarului general

    B.1. Serviciul patrimoniu, investiţii, achiziţii şi administrativ

    ART. 49

    Serviciul patrimoniu, investiţii, achiziţii şi administrativ are în structură următoarele compartimente: Compartimentul patrimoniu, investiţii, Compartimentul achiziţii publice, Compartimentul dezvoltare tehnologică şi Compartimentul administrativ.

    1. Compartimentul patrimoniu, investiţii are următoarele atribuţii principale:

    a) analizează şi fundamentează, pe baza propunerilor transmise de către ASAS şi unităţile subordonate/coordonate de ASAS, programul anual de investiţii şi volumul cheltuielilor pentru reparaţii capitale la obiectivele de investiţii ale ASAS, finanţate integral sau parţial de la bugetul de stat;

    b) analizează şi susţine fundamentarea propunerilor de finanţare pentru lucrările de execuţie, achiziţii de echipamente, instalaţii, utilaje şi dotări independente, pentru unităţile subordonate şi ASAS, urmăreşte respectarea şi încadrarea în valorile aprobate, precum şi eventuala necesitate de suplimentare a acestora;

    c) participă la transmiterea datelor şi modificărilor apărute în legislaţie, cu prelucrarea de rigoare în specificul activităţii de investiţii;

    d) participă, în baza sarcinilor primite de la conducerea ASAS, la adjudecarea execuţiei lucrărilor de construcţii, la recepţionarea acestora, în vederea asigurării calităţii, siguranţei şi durabilităţii construcţiilor şi la achiziţionarea utilajelor şi dotărilor, în comisiile de licitaţii;

    e) alături de titulari, atunci când se solicită, participă cu reprezentanţi la elaborarea programelor şi avizarea studiilor pentru proiecte de investiţii finanţate de organisme internaţionale;

    f) coordonează activitatea de patrimoniu a unităţilor de cercetare-dezvoltare ale ASAS şi reactualizează inventarul bunurilor din domeniul public al statului aflate în administrarea acestora;

    g) transmite inventarul bunurilor din patrimoniul public al statului către Ministerul Finanţelor Publice, spre centralizare, în conformitate cu listele întocmite de unităţile din subordinea ASAS;

    h) în colaborare cu Compartimentul juridic, elaborează proiecte de acte normative pentru transferul de bunuri din domeniul public al statului şi fundamentează oportunitatea avizării transferurilor de bunuri publice;

    i) analizează documentaţiile pentru scoaterea din funcţiune şi casarea activelor fixe corporale aparţinând unităţilor subordonate, conform legislaţiei în vigoare;

    j) elaborează documentaţiile privind acordul pentru transferuri de active fixe corporale între unităţile subordonate ASAS.

    2. Compartimentul achiziţii publice are următoarele atribuţii principale:

    a) centralizează solicitările şi elaborează programul anual al achiziţiilor publice pentru ASAS;

    b) monitorizează şi efectuează raportarea către Autoritatea Naţională pentru Reglementarea şi Monitorizarea Achiziţiilor Publice a contractelor atribuite, în condiţiile prevăzute de legislaţia în vigoare;

    c) transmite spre publicare anunţurile privind achiziţiile publice către Sistemul electronic de achiziţii publice şi Monitorul Oficial al României;

    d) întocmeşte un studiu de piaţă înaintea demarării procedurilor de achiziţie publică inclusiv pentru procedurile proprii;

    e) urmăreşte respectarea aplicării normelor metodologice în contractarea şi achiziţionarea lucrărilor de proiectare şi execuţie, a derulării fondurilor de la buget, menţinând o colaborare optimă cu toate unităţile din subordinea ASAS.

    3. Compartimentul dezvoltare tehnologică are următoarele atribuţii:

    a) urmăreşte valorificarea rezultatelor din cercetarea ştiinţifică, în sectorul de dezvoltare propriu al ASAS şi în unităţile de cercetare-dezvoltare ale ASAS;

    b) întocmeşte evidenţa rezultatelor activităţilor de dezvoltare din unităţile subordonate ASAS;

    c) elaborează lucrări de popularizare a rezultatelor cercetării ştiinţifice;

    d) colaborează cu secţiile de specialitate şi cu serviciile, birourile şi compartimentele funcţionale din cadrul ASAS pentru realizarea sarcinilor ce îi revin.

    4. Compartimentul administrativ are următoarele atribuţii:

    a) asigură activitatea de primire-înregistrare-repartizare şi predare a corespondenţei, precum şi expedierea acesteia la destinatari, după rezolvare;

    b) asigură activitatea de secretariat a conducerii şi a compartimentelor din cadrul unităţii;

    c) urmăreşte şi răspunde de executarea lucrărilor de investiţii şi reparaţii capitale, în conformitate cu prevederile din contractele de prestări de servicii;

    d) răspunde de utilizarea raţională şi evidenţa imobilelor, instalaţiilor, mijloacelor fixe şi obiectelor de inventar de uz administrativ-gospodăresc;

    e) ia măsuri pentru buna gospodărire a utilităţilor (energie electrică, apă rece, energie termică, gaze etc.);

    f) colaborează împreună cu Compartimentul achiziţii publice la întocmirea planului anual al achiziţiilor publice şi la întocmirea contractelor de achiziţii publice;

    g) urmăreşte modul de respectare a contractelor privind asigurarea service-ului imprimantelor, aparatelor de multiplicare şi a faxurilor şi sesizează conducătorul ierarhic superior cu privire la constatarea unor abateri;

    h) gestionează şi răspunde de buna utilizare a parcului auto ce deserveşte ASAS;

    i) urmăreşte încadrarea în cotele de carburanţi a autoturismelor din parcul auto propriu şi urmăreşte starea tehnică a acestora;

    j) asigură activitatea de pază şi de curăţenie şi întreţinere la sediul ASAS;

    k) primeşte, verifică şi certifică în privinţa legalităţii, realităţii şi regularităţii facturile sosite de la furnizori;

    l) asigură prin atelierul xerox multiplicarea lucrărilor;

    m) ţine evidenţa spaţiilor din sediul ASAS;

    n) asigură respectarea măsurilor din planul de pază privind protecţia personalului salariat şi a patrimoniului, accesul în incintă şi clădirile din administrarea ASAS, modul de anunţare şi alarmare a situaţiilor de urgenţă;

    o) întocmeşte fişe de calcul a chiriilor şi cheltuielilor de întreţinere;

    p) gestionează materialele de consum, activele fixe şi obiectele de inventar din cadrul ASAS;

    q) asigură dotarea, funcţionarea, exploatarea instalaţiilor pentru prevenirea şi stingerea incendiilor;

    r) instruieşte personalul ASAS şi răspunde de aplicarea legislaţiei privind protecţia muncii.

    B.2. Biblioteca ASAS, editură, publicaţii, IT

    ART. 50

    (1) Serviciul Biblioteca ASAS, editură, publicaţii, IT gestionează fondul de carte al ASAS, organizarea şi funcţionarea bibliotecii făcându-se pe baza unui regulament de organizare şi funcţionare propriu, aprobat de prezidiul ASAS.

    (2) Biblioteca ASAS este o bibliotecă specializată şi are următoarele atribuţii:

    a) solicită de la forurile competente fonduri necesare achiziţionării publicaţiilor străine în vederea completării fondului documentar, stabileşte cu conducerea ASAS priorităţile şi se ocupă de formalităţile necesare aprobării acestora;

    b) comandă publicaţiile, în limita fondurilor aprobate, în urma consultării cu conducerea ASAS, şi urmăreşte permanent situaţia livrărilor;

    c) în privinţa publicaţiilor primite ca donaţie, stabileşte preţurile/unitate de bibliotecă, conform Legii nr. 32/1994 privind sponsorizarea, cu modificările şi completările ulterioare;

    d) înregistrează toate publicaţiile în registrul inventar şi în registrul mişcarea fondurilor, atribuind fiecărei publicaţii o cotă topografică care stabileşte locul acesteia în depozit;

    e) ţine permanent legătura cu Serviciul financiar-contabil, atât pentru plăţi, cât şi pentru decontarea periodică a sumelor aferente publicaţiilor primite;

    f) prelucrează conform softului de bibliotecă TINLIB toate publicaţiile, în vederea găsirii lor de către cititori;

    g) ţine legătura cu firma importatoare de publicaţii în scopul eliminării disfuncţionalităţilor în distribuţia acestora;

    h) raportează anual Institutului Naţional de Statistică, prin formularul CULT 1, situaţia bibliotecii în anul anterior (intrări/ieşiri de publicaţii, sume alocate pentru publicaţii, număr de personal, număr de cititori etc.);

    i) asigură organizarea depozitelor pe baze moderne, în aşa fel încât toate publicaţiile existente în baza de date să poată fi găsite cu uşurinţă;

    j) organizează sala de lectură cu materiale de referinţă (dicţionare, enciclopedii, anuare statistice); supraveghează accesul liber la raft al cititorilor;

    k) pune la dispoziţia cititorilor baza de date existentă şi îi ajută să o folosească corect pentru a găsi publicaţiile solicitate;

    l) asigură informarea şi documentarea ştiinţifică în domeniile ASAS;

    m) iniţiază schimburi de publicaţii cu biblioteci, instituţii şi societăţi ştiinţifice din ţară şi străinătate;

    n) conservă patrimoniul de carte veche din dotarea Bibliotecii ASAS;

    o) organizează manifestări expoziţionale de carte;

    p) publică rezultatele selective ale unităţilor de cercetare-dezvoltare.

    (3) Compartimentul IT are următoarele atribuţii principale:

    a) elaborează studii, analize, strategii şi politici de dezvoltare a sistemelor informatice pe domeniile de activitate ale ASAS;

    b) elaborează proiecte de informatizare pentru ASAS şi unităţile de cercetare-dezvoltare;

    c) monitorizează execuţia proiectelor de informatizare şi asigură interfaţa tehnică între ASAS şi unităţile de cercetare-dezvoltare;

    d) asigură instalarea şi configurarea echipamentelor pentru buna funcţionare a acestora în sistem;

    e) gestionează bazele de date, securitatea acestora, a sistemelor şi reţelelor, accesul la distanţă în reţeaua internă şi transferul informaţiilor analitice şi sintetice către/dinspre sistemele informatice ale instituţiilor subordonate sau aflate în coordonarea ASAS;

    f) acordă asistenţă tehnică utilizatorilor din compartimentele ASAS;

    g) iniţiază acţiuni pentru pregătirea IT a personalului instituţiei, pe baza unor programe de specializare, în colaborare cu Compartimentul de resurse umane, salarizare.

    C. Personalul cu funcţii de conducere din aparatul administrativ din cadrul ASAS. Directorul economic, şefii de serviciu, şefii de birou şi secretarii ştiinţifici

    ART. 51

    Funcţiile de conducere din aparatul administrativ din cadrul ASAS se ocupă prin concurs în condiţiile legii, fac parte din categoria personal contractual şi au următoarele atribuţii:

    a) repartizează lucrările şi îndrumă personalul din subordine în soluţionarea acestora;

    b) avizează toate documentele elaborate în cadrul direcţiei/serviciului/biroului/secţiei;

    c) participă, verifică şi răspund de realizarea în cele mai bune condiţii şi la termenele stabilite a lucrărilor repartizate direcţiei/serviciului/biroului/secţiei;

    d) realizează efectiv lucrările repartizate direcţiei/serviciului/biroului/secţiei, precum şi pe cele de complexitate şi importanţă deosebite;

    e) prezintă şi susţin, după caz, în faţa conducerii ASAS, lucrările elaborate la nivelul direcţiei/serviciului/biroului/secţiei;

    f) evaluează, în condiţiile legii, în mod obiectiv, activitatea profesională a personalului din cadrul direcţiei/serviciului/biroului, pe baza criteriilor de performanţă stabilite pentru îndeplinirea obiectivelor specifice domeniului de activitate pe care îl coordonează, după caz;

    g) duc la îndeplinire sarcinile încredinţate de conducerea ASAS şi răspund pentru modul de îndeplinire a acestora, în domeniul de competenţă.

    ART. 52

    (1) În cazul absenţei din instituţie, directorul economic/şefii de serviciu/şefii de birou pot delega, cu avizul şefului ierarhic superior, atribuţiile ce îi revin unei persoane cu funcţie de conducere sau, în lipsa acesteia, unei persoane din cadrul direcţiei/serviciului/biroului în care îşi desfăşoară activitatea, cu acordul acesteia, prin decizia scrisă, întocmită în acest sens.

    (2) Numele persoanei căreia i-au fost delegate atribuţiile potrivit alin. (1) se comunică întregului personal al direcţiei/serviciului/biroului.

    D. Categoriile de personal din cadrul ASAS

    ART. 53

    (1) În ASAS sunt încadrate următoarele categorii de personal:

    a) funcţii alese;

    b) personal contractual.

    (2) Funcţiile de preşedinte, vicepreşedinte, secretar general şi preşedinte de secţie sunt funcţii alese în conformitate cu prevederile Statutului ASAS şi nu intră în numărul total de posturi aprobat prin organigramă.

    (3) Secretarii ştiinţifici de secţie şi personalul din aparatul propriu al ASAS, inclusiv cel care efectuează activităţi de secretariat-administrative, protocol, gospodărire, întreţinere-reparaţii şi de deservire sunt angajaţi cu contract individual de muncă, potrivit Legii nr. 53/2003 - Codul muncii, republicată.

    (4) Ocuparea posturilor vacante de personal contractual, numirea, promovarea şi avansarea, evaluarea performanţelor profesionale, salarizarea şi alte drepturi ale personalului prevăzut la alin. (1) se realizează potrivit legii.

    (5) Răspunderea disciplinară a personalului prevăzut la alin. (1) lit. b) este reglementată de Legea nr. 53/2003, republicată.

    CAPITOLUL VI

    Colaborarea dintre compartimentele din ASAS

    ART. 54

    (1) Dispoziţiile cu caracter general pentru compartimentele din ASAS pot fi date numai de preşedinte, vicepreşedinţi şi secretarul general, în limitele competenţelor ce le sunt stabilite.

    (2) În îndeplinirea atribuţiilor, compartimentele din ASAS pot lua legătura direct, prin şefii compartimentelor, cu unităţile subordonate/coordonate ASAS.

    ART. 55

    (1) Colaborarea dintre compartimentele din structura organizatorică a ASAS se realizează prin şefii de compartimente.

    (2) În situaţia în care, potrivit reglementărilor în vigoare sau potrivit sarcinilor stabilite de conducerea ASAS, pentru realizarea unei lucrări este necesară colaborarea dintre compartimentele prevăzute la alin. (1), şefii acestora pot desemna persoane care să efectueze lucrarea.

    ART. 56

    Lucrările la a căror elaborare este necesară colaborarea mai multor compartimente ale ASAS, în raport cu atribuţiile prevăzute în prezentul regulament, se verifică şi se semnează de toţi şefii de compartimente implicate. În cazul în care şefii de compartimente nu ajung la un acord în legătură cu modul de soluţionare a lucrării, fiecare prezintă punctul de vedere într-o notă de informare motivată, care se transmite preşedintelui sau, după caz, vicepreşedinţilor ori secretarului general coordonator al lucrării, care dispune asupra modului de soluţionare a acesteia.

    CAPITOLUL VII

    Înregistrarea şi circuitul lucrărilor

    ART. 57

    (1) Corespondenţa adresată ASAS se înregistrează la cabinetul preşedintelui, prin registrul general de evidenţă a lucrărilor ASAS. Corespondenţa primită în format electronic de către Serviciul relaţii internaţionale, informare publică şi relaţii cu presa se redirecţionează, în acelaşi format, pe adresa de e-mail a compartimentului sau compartimentelor competente.

    (2) Corespondenţa primită prin serviciul informaţii clasificate se înregistrează la compartimentele cărora le-a fost adresată, prin registrul general de evidenţă a lucrărilor ASAS.

    (3) Corespondenţa primită prin faxurile direcţiei economice/serviciilor/birourilor se înregistrează la cabinetul preşedintelui, prin registrul general de evidenţă a faxurilor.

    ART. 58

    Circuitul lucrărilor din cadrul ASAS se realizează astfel: corespondenţa înregistrată la cabinetul preşedintelui se repartizează, potrivit rezoluţiilor, compartimentului sau, după caz, compartimentelor competente.

    ART. 59

    Lucrările se soluţionează în termenele prevăzute de actele normative, calculate de la data primei înregistrări efectuate la ASAS, cu excepţia situaţiei în care prin rezoluţie sau în cuprinsul acestora sunt prevăzute alte termene.

    ART. 60

    Principalele documente utilizate de compartimentele din ASAS sunt următoarele:

    a) note de informare;

    b) note interne;

    c) adrese către autorităţi, instituţii sau petiţionari;

    d) decizii ale preşedintelui;

    e) referate de necesitate;

    f) note de oportunitate.

    ART. 61

    Adresele se întocmesc în două exemplare şi se semnează de persoanele competente. Primul exemplar al adresei se transmite destinatarului, iar cel de-al doilea exemplar, precum şi documentele care au stat la baza elaborării acesteia se păstrează la compartimentul care a soluţionat lucrarea.

    ART. 62

    Deciziile emise de preşedintele ASAS se întocmesc în două exemplare şi se înregistrează la Serviciul juridic, resurse umane, salarizare sau la Serviciul relaţii internaţionale, informare publică şi relaţii cu presa, după caz, într-un registru special constituit în acest sens. Primul exemplar se comunică destinatarului, iar al doilea exemplar, care cuprinde avizul compartimentului de specialitate, precum şi lucrările care au stat la baza elaborării acestuia, se păstrează la Serviciul juridic, resurse umane, salarizare sau la Serviciul relaţii internaţionale, după caz.

    ART. 63

    Hotărârile luate de adunarea generală, prezidiu şi biroul prezidiului se întocmesc în două exemplare de secretarul general, se semnează de preşedintele ASAS şi se înregistrează într-un registru special numerotat, constituit în acest sens. Primul exemplar se păstrează la cabinetul preşedintelui, iar al doilea exemplar, împreună cu materialele analizate şi aprobate pe fiecare şedinţă în parte, se păstrează la secretarul general.

    ART. 64

    Circularele care privesc unităţile subordonate ASAS se păstrează în original la compartimentul care le-a emis, fiind îndosariate într-o mapă specială.

    CAPITOLUL VIII

    Relaţiile ASAS cu instituţiile centrale şi cu unităţile de CDI subordonate sau coordonate

    ART. 65

    ASAS colaborează cu instituţiile guvernamentale şi parlamentare pentru fundamentarea ştiinţifică a deciziilor acestora în domeniul agricol, participă la elaborarea strategiilor naţionale care includ şi domeniul agricol şi a reglementărilor pentru armonizarea cu legislaţia Uniunii Europene.

    ART. 66

    (1) Unităţile şi instituţiile de cercetare-dezvoltare de drept public subordonate ASAS sunt prevăzute în anexele nr. 1, 2 şi 3 la Legea nr. 45/2009, cu modificările şi completările ulterioare.

    (2) Structura reţelei de cercetare-dezvoltare-inovare a ASAS poate suferi modificări, ca urmare a evaluării, atestării şi acreditării, efectuate la intervale de timp stabilite legal, sau la modificarea obiectului de activitate.

    ART. 67

    Obiectivele unităţilor de cercetare-dezvoltare sunt: cercetarea fundamentală şi aplicativă, dezvoltarea tehnologică şi inovarea, producerea, multiplicarea şi comercializarea de seminţe, material săditor, animale de rasă şi alte produse specifice profilului de activitate; transferul tehnologic al rezultatelor cercetării, instruirea profesională, servicii de consultanţă şi expertiză, editarea de publicaţii; relaţii ştiinţifice internaţionale; alte obiective ce decurg din activitatea specifică unităţilor de cercetare-dezvoltare, inclusiv activităţi de cooperare sau de asociere cu alte instituţii, organizaţii şi operatori economici din ţară şi din străinătate.

    ART. 68

    (1) Unităţile de cercetare-dezvoltare sunt subordonate sau coordonate de ASAS.

    (2) Atribuţiile ASAS privind unităţile subordonate sunt următoarele:

    a) avizează obiectivele şi proiectele din planul sectorial şi programul-nucleu propuse spre finanţare;

    b) aprobă modificarea/completarea obiectului de activitate al unităţilor de cercetare-dezvoltare, precum şi tematica generală a acestuia;

    c) aprobă propuneri de colaborare şi asociere în participaţiune a unităţilor de cercetare-dezvoltare cu unităţile de învăţământ şi operatori economici, pentru realizarea de servicii sau activităţi de cercetare şi de producţie destinate transferului tehnologic şi obţinerii de beneficii reciproce. Controlează şi analizează eficienţa asocierilor şi adoptă măsuri în consecinţă;

    d) analizează modul de folosire a fondului funciar administrat de unităţile de cercetare-dezvoltare subordonate şi adoptă măsuri corespunzătoare;

    e) aprobă organigrama, statul de funcţii şi regulamentul de organizare şi funcţionare ale unităţilor de cercetare-dezvoltare;

    f) stabileşte componenţa comisiilor de concurs pentru funcţiile de directori generali/directori ai unităţilor de cercetare-dezvoltare şi îi numeşte pe aceştia;

    g) confirmă componenţa consiliilor ştiinţifice alese şi numeşte/revocă membrii consiliilor de administraţie ale unităţilor de cercetare-dezvoltare, pe baza propunerii directorilor generali/directorilor acestora;

    h) stabileşte şi aprobă drepturile salariale, premiile şi recompensele directorilor generali/directorilor unităţilor de cercetare-dezvoltare subordonate;

    i) monitorizează execuţia proiectelor de cercetare-dezvoltare prin UMPP;

    j) analizează semestrial bilanţul contabil şi raportul de gestiune asupra activităţii desfăşurate de unităţile de cercetare-dezvoltare şi stabileşte măsuri corespunzătoare;

    k) analizează şi aprobă rapoartele privind activitatea realizată de unităţi, în contextul programelor de activităţi anuale;

    l) aprobă documentaţia pentru deplasări în străinătate suportate din fonduri publice a personalului din cadrul unităţilor de cercetare-dezvoltare subordonate;

    m) organizează şi efectuează îndrumarea, precum şi auditul activităţilor din cadrul unităţilor de cercetare-dezvoltare şi ia măsuri pentru buna funcţionare a acestora;

    n) organizează, conform prevederilor legale, programe privind formarea şi dezvoltarea resurselor umane utilizate în cercetare-dezvoltare;

    o) colaborează cu instituţiile de învăţământ superior, pe bază de reciprocitate, la realizarea unor proiecte de cercetare-dezvoltare-inovare, elaborarea unor programe de formare continuă, pregătirea prin doctorat, cursuri postuniversitare, practica studenţilor etc.;

    p) aprobă bugetele de venituri şi cheltuieli ale unităţilor de cercetare-dezvoltare;

    q) aprobă concediile de odihnă ale directorilor unităţilor subordonate şi deleagă atribuţiile acestora prin decizie altor persoane, în cazul suspendării contractului individual de muncă.

    (3) În activitatea de coordonare ştiinţifică, ASAS are următoarele atribuţii:

    a) procedează la evaluarea în vederea atestării şi acreditării unităţilor aflate în coordonare;

    b) aprobă comisiile de concurs pentru obţinerea gradelor profesionale de cercetător ştiinţific I şi II şi propune Ministerului Educaţiei, Cercetării, Tineretului şi Sportului validarea rezultatelor concursului prin ordin al ministrului;

    c) avizează rapoartele anuale referitoare la activitatea de cercetare desfăşurată şi rezultatele obţinute;

    d) avizează rezultatele proiectelor de cooperare ştiinţifică internaţională ale unităţilor coordonate.

    ART. 69

    Unităţile de cercetare-dezvoltare coordonate ştiinţific de ASAS au următoarele îndatoriri:

    a) să informeze ASAS, prin raport anual, cu privire la activitatea de cercetare desfăşurată şi rezultatele obţinute;

    b) să participe la acţiunile organizate de secţiile ştiinţifice şi de filiale;

    c) să răspundă la solicitările ASAS legate de monitorizarea activităţii de cercetare;

    d) să organizeze sesiuni anuale, în nume propriu sau în colaborare cu unităţile de profil ale ASAS, ori ca manifestări sub egida ASAS;

    e) să colaboreze la elaborarea lucrărilor solicitate de ASAS privind obiectivele prioritare de cercetare, proiectelor, strategiilor de cercetare şi a altor documente de interes pentru domeniul agricol.

    CAPITOLUL IX

    Dispoziţii finale

    ART. 70

    În vederea creşterii eficienţei muncii şi a delimitării precise a sarcinilor de serviciu, se va proceda la elaborarea fişei postului pentru angajaţii ASAS.

    ART. 71

    (1) Prezentul regulament a fost aprobat de Adunarea generală în şedinţa sa de lucru din data de 21 iulie 2011 şi intră în vigoare la data publicării în Monitorul Oficial al României, Partea I.

    (2) Regulamentul poate fi modificat din iniţiativa prezidiului, în urma schimbărilor survenite în legislaţia din domeniu, sau la propunerea unei treimi dintre membrii titulari şi corespondenţi ai ASAS şi apoi supus spre aprobarea adunării generale a ASAS.

                              ---------------
